Period: Old Babylonian
Genre: Literary
Transliteration:
<SURFACE>
iri gud huš {d}teš₂ ni₂ gal gur₃-ru
...keše₂...
gaba ud-da ki nam...
unug{ki} kur gal šag₄...
kiŋ₂-sig unu₂ gal an-na...
ud re-a nam...
unug{ki} kul-aba₄{ki}...
saŋ il₂-la nun-gal-e-ne...
he₂-ŋal₂ a-eštub ŋal₂
šeŋₓ(|IM.A|) še gu-nu ŋal₂
unug{ki} kul-aba₄{ki}a ib-da-an-tab
...
kur dilmun{ki}...in-nu
e₂-an-na unug{ki}e kul-aba₄{ki}a-ka ki us₂-sa-a...galam-a-am₃
ŋi₆-par₄ kug {d}inana-ke₄
šeg₁₂ kul-aba₄{ki}ke₄ kug ki-in-dar-ra-gin₇ pa e₃ ak-am₃
...nu-il₂ bal nu-ak-e
...nam-ga-raš nu-ak-e
...urud an-na {na₄}lagab za-gin₃-na
...kur-bi-ta teš₂-bi nu-mu-un-ed₃-de₃
...ezem-ma a nu-un-tu₅
...nu-mu-un-dur₂-ru
...ud...
...
...ki kug...duru₅-am₃
...{ŋiš}meš₃ babbar-gin₇ gurun il₂-la sig₇-ga-am₃
{d}inana-ra en aratta{ki}ke₄
saŋ-men kug-sig₁₇-ga mu-na-ni-in-ŋal₂
en kul-aba₄{ki}a-gin₇ nu-mu-na-sag₉
aratta{ki} eš₃ e₂-an-na ŋi₆-par₄ ki kug-gin₇
kug {d}inana-ra šeg₁₂ kul-aba₄{ki}gin₇ nu-mu-un-na-du₃
ud-ba en šag₄-ge pad₃-da {d}inana-ke₄
kur šuba-ta šag₄ kug-ge pad₃-da {d}inana-ke₄
en-me-er-kar₂ dumu {d}utu-ke₄
nin₉-a-ni nin kurku₂ dug₃-ga
kug {d}inana-ra u₃-gul mu-un-na-ŋa₂-ŋa₂
nin₉-ŋu₁₀ aratta{ki} unug{ki}še₃
kug-sig₁₇ kug-babbar ha-ma-an-galam-e
{na₄}za-gin₃ duru₅ lagab-ta...
su₃-ra₂-aŋ₂ {na₄}za-gin₃ duru₅...
unug{ki}ga kur kug...du₃
e₂ an-ta...
...e₂-an-na he₂-en-du₃
...kug-ga...ŋar-ra-za
šag₄-bi aratta{ki} ha-ma-an-galam-e
ŋe₂₆-e šag₄-ba amar za-gin₃-na gu₂...
aratta{ki}...gu₂ ŋiš...
nam-lu₂-u₁₈-lu...
na₄ hur-saŋ-ŋa₂...ha-ma-ab-ed₃
eš₃ gal ha-ma-du₃-e unu₂ gal ha-ma-ŋa₂-ŋa₂
unu₂ gal unu₂...e₃...
me-ŋu₁₀...si ha-ma-ni-ib-sa₂-e
abzu kur kug-gin₇ ha-ma-ab-mu₂-mu₂
eridug{ki} hur-saŋ-gin₇ ha-ma-ab-sikil-e
eš₃ abzu kug ki-in-dar-ra-gin₇ pa e₃ ha-ma-ab-ak-e
ŋe₂₆-e abzu-ta za₃-mi₂ dug₄-ga-ŋu₁₀-ne
eridug{ki}ta me de₆-a-ŋu₁₀-ne
nam-en-na men eš₃ bar-gin₇ sig₇-ga-ŋu₁₀-ne
unug{ki} kul-aba₄{ki}a saŋ-men kug ŋal₂-la-ŋu₁₀-ne
<unk> eš₃ gal-la-ke₄ ŋi₆-par₄-ra hu-mu-un-tum₂-mu
<unk> ŋi₆-par₄-ra-ke₄ eš₃ gal-la hu-mu-un-tum₂-mu
...u₆ dug₃-ge-eš hu-mu-un-e
...igi hul₂-la he₂-em-ši-bar-bar-re
...giri₁₇-zal an kug-ga nin kur-ra igi-ŋal₂
in-nin₉ {d}ama-ušumgal-an-na šembi₂-zid-da-ni
{d}inana nin kur-kur-ra-ke₄
en-me-er-kar₂ dumu {d}utu-ra gu₃ mu-na-de₂-e
en-me-er-kar₂ ŋa₂-nu na ga-e-degₓ(RI) na degₓ(RI)-ŋu₁₀ he₂-e-dab₅
inim ga-ra-ab-dug₄ ŋizzal he₂-ši-ak
kiŋ₂-gi₄-a inim zu zag-še tuku erin₂-ta u₃-ba-e-re-pad₃
inim gal {d}inana gal-zu inim-ma-ke₄ me-a hu-mu-na-ab-tum₃
hur-saŋ <unk> še₃ he₂-bi₂-in-ed₃-de₃
hur-saŋ <unk> ta he₂-em-ma-da-ra-ed₃-de₃
šušin{ki}e kur an-ša₄-an{ki}a-še₃
peš₂ tur-gin₇ giri₁₇ šu hu-mu-na-ab-ŋal₂
hur-saŋ gal-gal ni₂-ba lu-a
sahar-ra hu-mu-na-da-gur₄-gur₄-e
aratta{ki} unug{ki}še₃ gu₂ ŋiš ha-ma-ŋa₂-ŋa₂
nam-lu₂-ulu₃ aratta{ki}ke₄
na₄ hur-saŋ-ŋa₂ kur-bi um-ta-ab-ed₃
eš₃ gal ha-ra-du₃-e unu₂ gal ha-ra-ŋa₂-ŋa₂
unu₂ gal unu₂ diŋir-re-e-ne-ke₄ pa e₃ ha-ra-ab-ak-e
me-zu kul-aba₄{ki}a si ha-ra-ni-ib₂-sa₂-e
abzu kur kug-gin₇ ha-ra-ab-mu₂-mu₂
eridug{ki} hur-saŋ-gin₇ ha-ra-ab-sikil-e
eš₃ abzu kug ki-in-dar-ra-gin₇ pa e₃ ha-ra-ab-ak-e
za-e abzu-ta za₃-mi₂ dug₄-ga-zu-ne
eridug{ki}ta me...
nam-en men-na eš₃...
unug{ki}e kul-aba₄{ki}a saŋ-men...
<unk> eš₃ gal-la-ke₄ ŋi₆-par₄-ra hu-mu-e-tum₂-mu
<unk> ŋi₆-par₄-ra-ke₄ eš₃ gal-la hu-mu-e-tum₂-mu
...u₆ dug₃-ge-eš he₂-mu-e-e
{d}utu igi hul₂-la he₂-mu-e-ši-bar-bar-re
...aratta{ki}ke₄
...<unk> ud šu₂-uš-ta...
...<unk> ud te-en-e...
ki {d}dumu-zid-da u₈ maš₂ sila₄-ni lu-a
a kalag-ga a-šag₄ {d}dumu-zid-da-ka
udu kur-ra-gin₇ dub₃ ha-ra-ni-ib-ŋar
gaba kug-ŋa₂-a ud-gin₇ e₃-i₃
zi-pa-aŋ₂-ŋa₂ niŋ₂-suh₁₀-bi he₂-me-en
za-ra en-me-er-kar₂ dumu {d}utu za₃-mi₂
en-e inim kug {d}inana-ka-še₃ saŋ keše₂ ba-ši-in-ak ba-ši-in-ŋar
kiŋ₂-gi₄-a inim zu zag-še...ba-ra-an-pad₃
...kiŋ₂-gi₄-a-ni-ir...
inim gal {d}inana gal-zu inim-ma-ke₄ me-a mu-na-ab-tum₃
hur-saŋ <unk> ka he₂-bi₂-in-ed₃-de₃-en
hur-saŋ <unk> ta he₂-em-ma-da-ra-an-ed₃-de₃-en
šušin{ki}e...
peš₂ tur-gin₇ giri₁₇ šu hu-mu-na-ab-ŋal₂
hur-saŋ gal-gal ni₂-ba lu-a
sahar-ra hu-mu-na-da-gur₄-gur₄-e
kiŋ₂-gi₄-a en aratta{ki}ra u₃-na-dug₄ u₃-na-de₃-tah
iri-bi ir₇-saŋ{mušen}gin₇ ŋiš-bi-ta na-an-na-ra-ab-dal-en
mušen-gin₇ gud₃ us₂-sa-bi-a nam-bi₂-ib-dal-en
ganba ŋal₂-la-gin₇ na-an-si-ig-en
iri gul-gul-lu-gin₇ sahar nam-bi₂-ib-ha-za-en
aratta{ki} a₂-dam {d}en-ki-ke₄ nam ba-an-kud
ki bi₂-in-gul-la-gin₇ ki nam-ga-bi₂-ib-gul-en
egir-bi {d}inana ba-ši-in-zig₃
gu₃...
kuš₇...kuš₇ nam-ga-bi₂-ib-su-su
kug-sig₁₇...{kuš}lu-ub₂-lu-ub₂-šir a-ba-ni-in-ak
kug-me-a sahar-ba zag u₃-ba-ni-in-us₂
kug...u₃-mu-un-dim₂-dim₂
anše kur-kur-ra-ke₄ barag um-mi-in-la₂-la₂
ŋe₂₆-e-še₃-am₃ {d}en-lil₂ ban₃-da ki-en-gi-ra-ke₄
en {d}nu-dim₂-mud šag₄ kug-ge pad₃-da
kur me sikil-la-ke₄ ha-ma-du₃-e
{ŋiš}taškarin-gin₇ hi-li ha-ma-ab-ak-e
{d}utu agrun-ta e₃-a-gin₇ si-muš₂ ha-ma-ab-gun₃-gun₃
zag-du₈-zag-du₈-bi urin ha-ma-mul-e
e₂-nun-e₂-nun-ba šir₃ kug nam-šub du₁₂-a-ba
nam-šub {d}nu-dim₂-mud-da-ke₄ e-ne-ra dug₄-mu-na-ab
ud-ba muš nu-ŋal₂-am₃ ŋiri₂ nu-ŋal₂-am₃
kir₄ nu-ŋal₂-am₃ ur-mah nu-ŋal₂-am₃
ur-gir₁₅ ur-bar-ra nu-ŋal₂-am₃
ni₂ teŋ₃-ŋe₂₆ su zi-zi-i nu-ŋal₂-am₃
lu₂-u₁₈-lu gaba-šu-ŋar nu-tuku
ud-ba kur šubur{ki} ha-ma-zi{ki}
eme ha-mun ki-en-gi kur gal me nam-nun-na-ka
ki-uri kur me-te-ŋal₂-la
kur mar-tu u₂-sal-la nu₂-a
an ki niŋin₂-na uŋ₃ saŋ sig₁₀-ga
{d}en-lil₂-ra eme 1(diš)-am₃ he₂-en-na-da-ab-dug₄
ud-ba a-da en a-da nun a-da lugal-la
{d}en-ki a-da en a-da nun a-da lugal-la
a-da en-e a-da nun-e a-da lugal-la
{d}en-ki en he₂-ŋal₂-la en dug₄-ga zid-da
en ŋeštug₂-ga igi-ŋal₂ kalam-ma-ke₄
mas-su diŋir-re-e-ne-ke₄
ŋeštug₂-ge pad₃-da en eridug{ki}ga-ke₄
ka-ba eme i₃-kur₂ en-na mi-ni-in-ŋar-ra
eme nam-lu₂-ulu₃ 1(diš)...
2(diš)-kam-ma-še₃ en-e kiŋ₂-gi₄-a kur-še₃ du-ur₂
aratta{ki}aš inim mu-na-ab-tah-e
kiŋ₂-gi₄-a ŋi₆ u₃-na-ka im 1(diš)-gin₇ šeŋ₃-ŋa₂
an-bar₇-gana₂-ka im-du₈-gin₇ zig₃-ga
kiŋ₂-gi₄-a inim lugal-la-na-ke₄ saŋ keše₂ ba-ši-in-ak
ŋi₆ u₃-na-ka mul-am₃ im-ŋen
an-bar₇-gana₂-ka {d}utu an-na-ta mu-un-de₃-ŋen
inim gal {d}inana gi-zu₂-lum-ma <unk> me-a mu-na-ab-tum₃
hur-saŋ <unk> še₃ bi₂-in-ed₃-de₃
hur-saŋ <unk> ta im-ma-da-ra-ab-ed₃-de₃
šušin{ki}e kur an-ša₄-an{ki}a-še₃
peš₂ tur-gin₇ giri₁₇ šu mu-na-ab-ŋal₂
hur-saŋ gal-gal ni₂-ba lu-a
sahar-ra mu-na-da-gur₄-gur₄
hur-saŋ 5(diš) hur-saŋ 6(diš) hur-saŋ 7(diš)-e im-me-re-bal-bal
...aratta{ki}aš ba-te
...aratta{ki}ka ŋiri₃ hul₂-la mi-ni-in-gub
nam-nir-ŋal₂ lugal-a-na mu-un-zu
bur₂-ra-bi inim šag₄-ga-na bi₂-ib₂-be₂
kiŋ₂-gi₄-a en aratta{ki}ra mu-na-ab-bal-e
a-a-zu lugal-ŋu₁₀ mu-e-ši-in-gi₄-in-nam
en unug{ki}ga en kul-aba₄{ki}a-ke₄ mu-e-ši-in-gi₄-nam
lugal-za dug₄-ga-ni nam-ŋu₁₀ tah-a-ni nam-ŋu₁₀
lugal-ŋu₁₀ a-na bi₂-in-dug₄ a-na bi₂-in-tah-am₃
lugal-ŋu₁₀ u₃-tud-da-ni-ta nam-en-na tum₂-ma men-na
en unug{ki}ga muš-saŋ-kal ki-en-gi-ra til₃-la kur zid₂-gin₇ ma₅-ma₅ saŋ
tarah-maš kur-bad₃-da a₂-nun-ŋal₂
šilam-za maš naŋa kug-ga umbin sud₂-sud₂-e
ab₂ zid-da kur-šag₄-ga tud-da
en-me-er-kar₂ dumu {d}utu-ke₄ mu-e-ši-in-gi₄-nam
...dug₄-ga-ni nam-ŋu₁₀ tah-a-ni nam-ŋu₁₀
...a-na bi₂-in-dug₄...bi₂-in-tah-am₃
lugal-ŋu₁₀ na-ab-be₂-a
iri-ni ir₇-saŋ{mušen}gin₇ ŋiš-bi-ta na-na-ra-ab-dag-e
mušen-gin₇ gud₃ us₂-sa-bi-a nam-bi₂-ib₂-hu-luh-e
ganba ŋal₂-la-gin₇ na-an-sig₉-ge-en
iri gul-gul-la-gin₇ sahar...
aratta{ki} a₂-dam {d}en-ki-ke₄ nam ba-an-kud
ki bi₂-in-gul-la-gin₇ ki nam-ga-bi₂-ib-gul-en
egir-bi {d}inana ba-ši-in-zig₃
gu₃ im-mi-in-ra šeg₁₁ im-mi-in-gi₄
kuš₇ bi₂-in-su-a-gin₇ kuš₇ na-an-ga-bi₂-ib-su-su-un
kug-sig₁₇ u₃-tud-da-ba {kuš}lu-ub₂-lu-ub₂-šir a-ba-ni-in-ak
kug-me-a sahar-ba zag u₃-ba-ni-in-us₂
kug saŋ <unk> še₃ u₃-mu-un-dim₂-dim₂
anše kur-kur-ra-ke₄ barag um-mi-in-la₂-la₂
ŋe₂₆-e-še₃-am₃ {d}en-lil₂ ban₃-da ki-en-gi-ra-ke₄
en {d}nu-dim₂-mud-e šag₄ kug-ge pad₃-da
kur me sikil-la-ke₄ ha-ma-du₃-e
{ŋiš}taškarin-gin₇ hi-li ha-ma-ab-ak
{d}utu agrun-ta e₃-a-gin₇ si-muš₂ ha-ma-ab-gun₃-gun₃
zag-du₈-zag-du₈-ba urin ha-ma-mul-e
e₂-nun-e₂-nun-ba šir₃ kug nam-šub du₁₂-a-ba
...{d}nu-dim₂-mud-ke₄ ŋa₂-ra...
a-na ma-ab-be₂-en-na-bi...
a ru-a sun₄ {na₄}za-gin₃...
ab₂ kal-la-ga-ni kur me sikil-la-ka...
sahar aratta{ki}ka a₂...
ubur ab₂ zid-da ga...
kul-aba₄{ki} kur me gal-gal-la-ka nam-nun-na tum₂-ma
en-me-er-kar₂ dumu {d}utu-ra
inim-bi eš₃ e₂-an-na-ka inim dug₃ ga-na-ab-dug₄
ŋi₆-par₄ {ŋiš}meš₃ gibil-gin₇ gurun il₂-la-na
lugal-ŋu₁₀ en kul-aba₄{ki}ra šu-a ga-mu-na-ab-gi₄
ur₅-gin₇ hu-mu-na-ab-be₂-a-ka
kiŋ₂-gi₄-a lugal-zu en kul-aba₄{ki}a-ra u₃-na-dug₄ u₃-na-de₃-tah
ŋe₂₆-e-me-en en šu sikil-la tum₂-ma
{ŋiš}rab₃ mah an-na nin an ki-ke₄
in-nin₉ me šar₂-ra kug {d}inana-ke₄
aratta{ki} kur me sikil-la-še₃ hu-mu-un-de₆-en
kur-ra {ŋiš}ig gal-gin₇ igi-ba bi₂-in-tab-en
aratta{ki} unug{ki}še₃ gu₂ a-gin₇ i₃-ŋa₂-ŋa₂
aratta{ki} unug{ki}še₃ gu₂ ŋa₂-ŋa₂ nu-ŋal₂ e-ne-ra dug₄-mu-na-ab
ur₅-gin₇ hu-mu-na-ab-be₂-a-ka
kiŋ₂-gi₄-a en aratta{ki}ra mu-na-ni-ib-gi₄-gi₄
nin gal an-na me huš-a <unk> a
hur-saŋ kur šuba-ka dur₂ ŋar-ra
barag kur šuba-ka še-er-ka-an dug₄-ga
en lugal-ŋu₁₀ šubur-a-ni-im
diŋir nin e₂-an-na-ka mu-un-di-ni-ib-kur₉-re-eš
en aratta{ki} gu₂ ki-še₃ ba-ni-in-ŋal₂
šeg₁₂ kul-aba₄{ki}a-ka ur₅-gin₇ hu-mu-na-ab-be₂
ud-bi-a en-e šag₄ mu-un-sag₃ zi mu-un-ir-ir
gaba-ri nu-mu-da-ŋal₂ gaba-ri i₃-kiŋ₂-kiŋ₂
ŋiri₃ ni₂-te-a-na-ka igi lib-ba bi₂-in-du₈-ru gaba-ri i₃-pad₃-de₃
gaba-ri in-pad₃ gu₃ im-ta-an-e₃
kiŋ₂-gi₄-a inim-ma gaba ri-bi
gud-gin₇ gu₃ nun mu-un-di-ni-ib-be₂
kiŋ₂-gi₄-a lugal-zu en kul-aba₄{ki}a-ra u₃-na-dug₄ u₃-na-de₃-tah
hur-saŋ gal {ŋiš}meš₃ an-da mu₂-a
ur₂-bi-še₃ sa-par₄-am₃ pa-bi ŋiš-bur₂-am₃
buru₅ umbin-bi anzud{mušen} hu-ri₂-in{mušen}na
keše₂-da...šar₂ dug₄-ge gib-ba
umbin hu-ri₂-in{mušen}bi u₃-mun kur-ra kur šuba-da ed₃-da
aratta{ki} er₂...
a bal-bal-am₃ zid₂ dub-dub-ba-am₃
kur-ra sizkur a-ra-zu-a giri₁₇ šu ŋal₂-la-am₃
lu₂ 5(diš) nu-me-a lu₂ 1(u) nu-me-a
unug{ki} zig₃-ga hur-saŋ <unk> še₃ saŋ a-gin₇ i₃-ŋa₂-ŋa₂
lugal-zu {ŋiš}tukul-ŋa₂ saŋ ha-ba-an-šum₂
ŋe₂₆-e a-da-min₃-na saŋ ga-ba-an-šum₂
a-da-min₃ nu-um-zu teš₂...
gud-de₃ gud a₂-ŋal₂-bi...
...um-zu teš₂...
...gud a₂-ŋal₂-bi um-zu
...a-da-min₃ mi-ni-in-taka₄-taka₄-an
...niŋ₂ lu₂ nu-sig₁₀-ge
...in-ga-mu-ni-in-taka₄-taka₄-an
...kiŋ₂-gi₄-a inim mu-ra-be₂-en
...de₂-a ša-ra-ab-galam-e-en <unk> a he₂-mu-e-ši-dib
...piriŋ šu-ba nu₂-a
šag₄-bi-ta gud gu₃ nun di-dam
ŋi₆-par₄ {ŋiš}meš₃ gibil-gin₇ gurun il₂-la-na
lugal-zu en kul-aba₄{ki}a-ra šu-a gi₄-mu-na-ab
hur-saŋ ur-saŋ sukud sig₉-ga-am₃
an-usan-na {d}utu e₂-bi-še₃ du-gin₇
igi-bi-ta uš₂ la₂-la₂-e-gin₇
{d}nanna si-un₃-na mah-a-gin₇
saŋ-ki-bi me-lem₄ ŋal₂-la-gin₇
ŋiš-gin₇ kur-kur-ra gib-ba-gin₇
saŋ muš₃ aratta{ki}ke₄
{d}lamma sag₉-ga kur me sikil-la-še₃
ud-da aratta{ki} aga kug an-na-gin₇ si mu-na-an-sa₂
ŋe₂₆-e ud-ba nam-mah-ŋu₁₀ ga-an-zu
še barag-ga nam-mu-un-sig₉-si-ig-ge mar-e nam-me-e
še-bi kur-kur-ra nam-il₂-e
erin₂-na mu-un-kud nam-mu-un-ŋa₂-ŋa₂
še {sa}al-kad₅-e u₃-mu-ni-in-si-si
anše barag la₂-e um-mi-in-la₂
anše-bal-e da-bi-a a-ba-an-sig₁₀
tukum-bi kisal aratta{ki}ka guru₇-še₃ mu-dub-be₂
i₃-ge-en am₃-dub-be₂ guru₇-a hi-li-bi
kur-kur-ra izi ŋar-ra-bi a₂-dam me-te-bi
bad₃ 7(diš)-e še-er-ka-an dug₄-ga
nin ur-saŋ me₃-a tum₂-ma
{d}inana ur-saŋ me₃ sahar-ra-ke₄ saŋ ešemen {d}inana di-dam
i₃-ge-en aratta{ki} ur ad₆(|LU₂.LAGAB×U|) sar-gin₇ šu-ta im-ta-ri
ŋe₂₆-e ud-ba ša-ba-na-gam-e-de₃-en
e-ne nam-mah-a-ni ši-im-ma-an-zu-zu-un
iri-gin₇ nam-tur-ŋa₂ gu₂ ši-im-ma-ŋa₂-ŋa₂-an e-ne-ra dug₄-mu-na-ab
ur₅-gin₇ hu-mu-na-ab-be₂-a-ka
kiŋ₂-gi₄-a en aratta{ki}ke₄
ka-ni-gin₇ inim ka-na ba-an-sig₁₀
sumun₂-gin₇ haš₂-a-na mu-un-gur
nim-sahar-ra-gin₇ tir ud zal-le-na mu-un-ŋen
šeg₁₂ kul-aba₄{ki}a-ka ŋiri₃ hul₂-la mu-ni-in-gub
kisal mah-e kisal gu₂-en-na-ka kiŋ₂-gi₄-a i-ib₂-bur₂
lugal-a-ni-ir en...
ka-ni-gin₇ šu mu-na-an-gi₄
gud-gin₇ gu₃ mu-na-an-sig₁₀
gud ri-ri-gin₇ ŋeštug₂...
lugal-e zag zid-da-ni <unk> im-mi-in-tuš
zag gab₂-bu-ni im-ma-ni-in-gi₄
i₃-ge-en aratta{ki} ŋalga šum₂-ma im-ma-zu im-me
ud im-zal {d}utu im-ta-e₃-a-ra
{d}utu kalam-ma-ka saŋ bi₂-ib-il₂
lugal-e {id₂}idigna {id₂}buranuna-bi-da im-ma-da-an-tab
{id₂}buranun-na {id₂}idigna-da im-ma-da-an-tab
bur gal-gal an-ne₂ ba-sug₂-su₈-ug
bur tur-tur sila₄ u₂-šim dur₂-gin₇ zag-bi-a im-ma-an-us₂
bur i-gi₈ an-na da-bi-a ba-su₈-ug
lugal-e eš-da kug-sig₁₇-ga-ke₄
en-me-er-kar₂ dumu {d}utu-ke₄ dub₃ mu-un-bad-ba₉-re₆
ud-bi-a dub i-gi₈ im me-a gi-gag unken-na
alan kug-sig₁₇-ga ud dug₃-ga tud-da
{d}nanibgal sig₇-ga <unk> sikil mu₂-da
{d}nisaba nin ŋeštug₂ daŋal-la-ke₄
e₂ <unk>{d}<unk> kug-ga-ni ŋal₂ mu-na-an-taka₄
e₂-gal an-na-ka kur₉-ra-ni ŋeštug₂ mu-un-ŋa₂-ŋa₂
en-e e₂-nun mah-a-ni ŋal₂ ba-an-taka₄
{ŋiš}li₂-id-ga mah-a-ni ki...
lugal-e še-ta še libir-ra-ni šu ba-ra-an-bal
munu₄ ki-šar₂-ra a...
nundum-bi {u₂}hirin{hu-ri₂-in} <unk>...
{sa}al-kad₅-e igi im-mi-in-tur-tur
še guru₇ ka i-ni-in-si zu₂ buru₅{mušen}e bi₂-in-tah
anše barag la₂-e um-mi-in-la₂
anše-bal-e da-bi-a ba-an-sig₁₀
lugal en ŋeštug₂ daŋal-la-ke₄
en unug{ki}ga en kul-aba₄{ki}ke₄
har-ra-an aratta{ki}ke₄ si bi₂-in-sa₂
nam-lu₂-ulu₃ kiši₆ ki-in-dar-ra-gin₇
aratta{ki}aš ni₂-ba mu-un-sub₂-be₂-eš
en-e kiŋ₂-gi₄-a kur-še₃ du-ur₂
aratta{ki}aš inim mu-na-ab-tah-e
kiŋ₂-gi₄-a en aratta{ki}ra u₃-na-dug₄ u₃-na-de₃-tah
ŋidru-ŋa₂ ur₂-bi me nam-nun-na-ka
pa-bi kul-aba₄{ki}a an-dul₃-eš i₃-ak
pa mul-mul-la-bi eš₃ e₂-an-na-ke₄
kug {d}inana-ke₄ ni₂ im-ši-ib-te-en-ten
ŋidru um-ta-an-kid₇ hu-mu-un-da-ŋal₂
na₄-gug-ŋiš-dili na₄-za-gin₃-ŋiš-dili-gin₇ šu-ni-a hu-mu-un-ŋal₂
en aratta{ki}ke₄ igi-ŋu₁₀-še₃ hu-mu-un-tum₂ e-ne-ra dug₄-mu-na-ab
ur₅-gin₇ hu-mu-na-ab-be₂-a-ka
kiŋ₂-gi₄-a aratta{ki}aš du-ni
sahar kaskal-la ŋiri₃-ni mu-un-si mu-un-e₃
na₄ tur-tur hur-saŋ-ŋa₂-ke₄ suh₃-sah₄ mu-un-da-ab-za
ušumgal edin-na-ba kiŋ₂-ŋe₂₆-gin₇ gaba-ri nu-mu-ni-in-tuku
kiŋ₂-gi₄-a aratta{ki}aš um-ma-te-a-ra
nam-lu₂-ulu₃ aratta{ki}ke₄
anše barag la₂-e u₆ di-de₃ im-ma-sug₂-sug₂-ge-eš
kiŋ₂-gi₄-a kisal aratta{ki}ka
še guru₇ ka bi₂-in-si zu₂ buru₅{mušen}e bi₂-in-tah
šeŋₓ(|IM.A|) an-na ud ŋal₂-la-gin₇
aratta{ki} he₂-ŋal₂-la i₃-du₃
diŋir dur₂-bi-a ba-da-ab-gi₄-a-gin₇
aratta{ki} šag₄-ŋar-ra-ni...
nam-lu₂-ulu₃...
munu₄ a sig₉-ga-na a-šag₄...
egir-ba ra₂-gaba šag₄-tam...
...<unk> <unk> taka₄-ba...
...
...<unk>...
...aratta{ki} ŋeštug₂...
aratta{ki}aš inim mu-un-bur₂
ur₅-da aratta{ki}a šu-ta...
en unug{ki}ga-ra šu-ni...
me-en-de₃ sug₄-ga...
en kul-aba₄{ki}a-ra {na₄}gug...ga-mu-na-dur₂-ru-ne-en-de₃-en
ab-ba-ab-ba inim zu-ne
šu teš₂-a bi₂-ib-ri-eš zag e₂-ŋar₈-e...
en-ra e₂ sikil-bi...
...<unk> ŋidru-ni <unk> šag₄...
...
...dumu...mu-e-ši-in-gi₄-in-nam
lugal-zu dug₄-ga-ni nam-ŋu₁₀...
lugal-ŋu₁₀ a-na bi₂-in-dug₄ a-na...
ŋidru-ŋa₂ ur₂-bi me nam-nun-na-ka
pa-bi kul-aba₄{ki}a an-dul₃-eš i₃-ak
pa...eš₃ e₂-an-na-ke₄
kug {d}inana-ke₄ ni₂ im-ši-ib-te-en-ten
ŋidru um-ta-an-kid₇ hu-mu-un-da-ŋal₂
na₄-gug-ŋiš-dili na₄-za-gin₃-ŋiš-dili-gin₇ šu-ni-a hu-mu-un-ŋal₂
en aratta{ki}ke₄ igi-ŋu₁₀-še₃ hu-mu-un-tum₂ ŋa₂-a-ra ha-ma-an-dug₄
ur₅-gin₇ hu-mu-na-ab-be₂-a-ka
nam-bi-še₃ itima-a <unk> ba-an-kur₉ šag₄-ka-tab-ba ba-an-nu₂
ud im-zal inim im-šar₂-šar₂
inim ka-še₃ nu-ŋar-ra im-me
inim-ma še anše gu₇-a-gin₇ ŋiri₃ mi-ni-ib-ni₁₀-ni₁₀-e
i₃-ne-eš₂ lu₂ lu₂-u₃-ra a-na na-an-dug₄
lu₂ lu₂-ra dili a-na na-an-tah
lu₂ lu₂-ra in-na-ab-be₂-a ur₅ he₂-en-na-nam-ma-am₃
kiŋ₂-gi₄-a lugal-zu en kul-aba₄{ki}ra...u₃-na-de₃-tah
ŋidru ŋiš nam-me mu ŋiš na-an-sa₄-sa₄
...šu-na um-ma-ni-in-ŋar igi um-ši-bar-bar
{ŋiš}ildag₂ nam-me {ŋiš}šim-gig nam-me
{ŋiš}erin nam-me {ŋiš}šu-ur₂-men₂ nam-me
{ŋiš}ha-šu-ur₂...nam-me
{ŋiš}esi nam-me...
{ŋiš}ildag₂ nam-me {ŋiš}šim-gig nam-me
{ŋiš}ha-šu-ur₂ nam-me {ŋiš}ŋišnimbar nam-me
{ŋiš}erin nam-me {ŋiš}za-ba-lum nam-me
{ŋiš}šu-ur₂-men₂ nam-me...
{ŋiš}asal lam {ŋiš}gigir-ra nam-me
{ŋiš}<unk> da ŋiš{kuš}usan₃-na nam-me
kug-sig₁₇ nam-me urud nam-me
kug-me-a zid kug-babbar nam-me
{na₄}gug nam-me {na₄}za-gin₃ nam-me
ŋidru um-ta-an-kid₇ hu-mu-un-da-ŋal₂
na₄-gug-ŋiš-dili na₄-za-gin₃-ŋiš-dili-gin₇ šu-ni-a hu-mu-un-ŋal₂
en kul-aba₄{ki}a-ke₄ igi-ŋu₁₀-še₃ hu-mu-un-tum₂ e-ne-ra dug₄-mu-na-ab
ur₅-gin₇ hu-mu-na-ab-be₂-a-ka
kiŋ₂-gi₄-a dur₃{ur₃} si-gigir ku₅-ra₂-gin₇ ka si-il-la mu-un-ŋen
anše edin-na bar-rim₄-ma kaš₄ di-gin₇ kušum₄ i₃-tag-tag-ge
ka-ni tum₉-a bi₂-ib-zi-zi-zi
udu zulumhi udu sumur-ba du₇-du₇-gin₇ dub₃-us₂ dili mu-un-dab₅
šeg₁₂ kul-aba₄{ki}a-ka ŋiri₃ hul₂ mi-ni-in-gub
lugal-a-ni en kul-aba₄{ki}a-ra
inim-inim-ma mu-na-ra-si-si
en-me-er-kar₂-ra {d}en-ki-ke₄ ŋeštug₂ mu-na-an-šum₂
en-e aŋrig...a₂ ba-da-an-aŋ₂
e₂-ni...
lugal-e sumur₃...šu ba-ra-an-ti
mu-un-dul-gin₇ šu...igi bi₂-in-ŋa₂-ŋa₂
{na₄}na <unk> <unk> šim-gin₇ zu₂...
gi su-lim-ma-ka i₃-gin₇ mu-ni-in-de₂
ud-ta ŋissu-še₃ am₃-ed₂-e
ŋissu-ta ud-še₃ am₃-ed₂-e
mu 5(diš)-am₃ mu 1(u)-am₃...
gi su-lim-ma giŋ₄-gin₇ bi₂-in-gaz
en-e igi hul₂-la im-ši-in-bar
i₃ li i₃ li₂ kur šuba-a-ka sag₃-ga i-ni-in-de₂
en-e kiŋ₂-gi₄-a kur-še₃ du-ur₂
ŋidru šu-na mu-un-na-ŋa₂-ŋa₂
kiŋ₂-gi₄-a aratta{ki}aš du-a-ni
<unk>{mušen}gin₇ hur-saŋ-ŋa₂ nim-gin₇ sahar niŋin-a
<unk>{ku₆}gin₇ kur...aratta{ki}aš ba-te
kisal aratta{ki}ka ŋiri₃ hul₂-la mi-ni-in-gub
ŋidru <unk> <unk> <unk> mu-un-gub
šu kiŋ₂ si bi₂-in-sa₂ a kiŋ₂ bi₂-ib-ak-e
en aratta{ki}ke₄ ŋidru-ta igi tab-ba
itima-ka ki-tuš kug-ga-ni-a ni₂ im-kar₂-kar₂-ka
en-e šag₄-tam-a-ni-ir gu₃ mu-na-de₂-e
aratta{ki} u₈...he₂-em kaskal-bi...ki-bal he₂-em
mah aratta{ki} kug {d}inana-ke₄
en kul-aba₄{ki}ra mu-na-an-šum₂-ma-ta
lu₂-kiŋ₂-gi₄-a mu-un-gi₄-a-ni
{d}utu ed₂-de₃ inim dugud pa ed₂-de₃
a-da-al kug {d}inana-ke₄ igi me-ši-kar₂-kar₂
aratta{ki}a lul-e me-a he₂-en-de₃-dib-e
al me-da-aš šu al-zil₂-zil₂-i-a
me-en-de₃ sug₄-ga lul-la-be₂-eš₂
en kul-aba₄{ki}ra {na₄}gug lul-la-me-a mu-na-dur₂-ru-ne-en-de₃-en
en aratta{ki}ke₄ kiŋ₂-gi₄-a-ar
inim-ma dub mah-gin₇ šu mu-na-an-sig₁₀
kiŋ₂-gi₄-a lugal-zu en kul-aba₄{ki}a-ra u₃-na-dug₄ u₃-na-de₃-tah
ur na-an-gig₂-ge ur na-an-babbar-re
ur na-an-su₄-e ur na-an-dara₄-e
ur na-an-sig₇-sig₇-ge ur na-an-gun₃-gun₃{gu₂} ur hu-mu-ra-ab-šum₂-mu
ur-ŋu₁₀ ur-ra-ni a-da-min₃ he₂-em-da-e
a₂-ŋal₂ he₂-zu e-ne-ra dug₄-mu-na-ab
ur₅-gin₇ hu-mu-na-ab-be₂-a-ka
kiŋ₂-gi₄-a u₂-lum a-lam mu-un-ŋen
šeg₁₂ kul-aba₄{ki}ke₄ egir sig₁₀-ga-gin₇ inim mu-un-gi₄
ud₅-gin₇ ka gaba kur-ra-ka igi mi-ni-ib-il₂-il₂-i
mir mah kiši₁₇-kiši₁₇-ta zig₃-ga-gin₇ e₂ me <unk> mu-un-ta-la₂-la₂
...saŋ mi-ni-in-il₂
...aratta{ki}a-ke₄...
ki-tuš-a-ni-ta a mah...
kiŋ₂-gi₄-a en aratta{ki}ra u₃-na-dug₄ u₃-na-de₃-tah
tug₂ na-an-gig₂-ge tug₂ na-an-babbar-re
tug₂ na-an-su₄-e tug₂ na-an-dara₄-e
tug₂ na-an-sig₇-sig₇-ge tug₂ na-an-gun₃-gun₃{gu₂} tug₂ ga-mu-na-ab-šum₂
ur-ŋu₁₀ gu₂-da ŋal₂ {d}en-lil₂-la₂ ur šu ga-mu-na-taka₄
ur-ŋu₁₀ ur-ra-ni a-da-min₃ he₂-em-di-e
a₂-ŋal₂ he₂-zu-zu e-ne-ra dug₄-mu-na-ab
2(diš)-kam-ma-še₃ u₃-na-dug₄ u₃-na-de₃-tah
en₃-tukum-še₃ lul-da <unk> a he₂-ni-ib-dib-e
iri-na udu-gin₇ igi-ni hu-mu-un-su₈-ub
e-ne sipad-bi-gin₇ egir-bi he₂-em-us₂-e
du-a-ni kur kug {na₄}za-gin₃-na
gi niŋ₂ dub-ba-gin₇ gu₂ hu-mu-na-ab-ŋar
kug-sig₁₇ kug-babbar su₃-ra₂-aŋ₂-bi
{d}inana nin e₂-an-na-ra
kisal...guru₇-še₃ hu-mu-un-dub-dub-bu
...u₃-na-dug₄ u₃-na-de₃-tah
iri-ni ir₇-saŋ{mušen}gin₇ ŋiš-bi-ta na-an-tar-ta-ta-an
...na-an-dub₂-be₂-en
...na-an-si-ig-en
...lil₂-e nam-mi-ni-in-dib-be₂-en
du-a-ni na₄ hur-saŋ-ŋa₂ šu u₃-mu-ni-in-ti
eš₃ gal eridug{ki} abzu e₂-nun ha-ma-du₃-e
a-sal bar-bi im-šu₂-ra-ke₄ šu...
ŋissu-bi...
inim dug₄-ga-ni...
ŋiškim-a-ni...dug₄-mu-na-ab
ud-ba en...
...barag-ga dur₂ ŋar-ra numun nun-na-ke₄-ne
...1(diš)-a mu₂-a
dug₄-ga-ni...šag₄-bi su-su-a-am₃
kiŋ₂-gi₄-a ka-ni dugud šu nu-mu-un-da-an-gi₄-gi₄
bar kiŋ₂-gi₄-a ka-ni dugud šu nu-mu-un-da-an-gi₄-gi₄-da-ka
en kul-aba₄{ki}a-ke₄ im-e šu bi₂-in-ra inim dub-gin₇ bi₂-in-gub
ud-bi-ta inim im-ma gub-bu nu-ub-ta-ŋal₂-la
i₃-ne-eš₂ {d}utu ud ne-a ur₅ he₂-en-na-nam-ma-am₃
en kul-aba₄{ki}a-ke₄ inim...bi₂-in-gub ur₅...
kiŋ₂-gi₄-a mušen-gin₇ a₂ dub₂ i₃-ak-e
ur-bar-ra maš₂-e us₂-sa-gin₇ guru₅-uš i₃-bur₂-bur₂-re
hur-saŋ 5(diš) hur-saŋ 6(diš) hur-saŋ 7(diš)-e im-me-re-bal-bal
igi mu-un-il₂ aratta{ki}aš ba-te
kisal aratta{ki}ka ŋiri₃ hul₂-la mi-ni-in-gub
nam-nir-ŋal₂ lugal-a-na mu-un-zu
bur₂-ra-bi inim šag₄-ga-na bi₂-ib₂-be₂
kiŋ₂-gi₄-a en aratta{ki}ra mu-na-ab-bal-e
a-a-zu...mu-e-ši-in-gi₄-in-nam
en unug{ki}ga en kul-aba₄{ki}a-ke₄...
lugal-zu...nam-ŋu₁₀ tah-a-ni nam-ŋu₁₀
lugal-ŋu₁₀...a-na bi₂-in-tah-am₃
lugal-ŋu₁₀...gal dumu {d}en-lil₂-la₂-ke₄
ŋiš-bi...mu₂-a
...us₂-sa-am₃
...gub-ba-bi
nam-en nam-lugal-la pa e₃ ak-a
en-me-er-kar₂ dumu {d}utu-ke₄ im ma-an-šum₂
en aratta{ki}ke₄ im igi u₃-ni-bar šag₄ inim-ma u₃-bi₂-zu
a-na ma-ab-be₂-en-na-bi u₃-mu-e-dug₄
a ru-a sun₄ {na₄}za-gin₃ keše₂-da-ar
ab₂ kal-la-ga-ni kur me sikil-la-ka tud-da-ar
sahar aratta{ki}ka a₂ e₃-a-ar
ubur ab₂ zid-da-ka ga gu₇-a-ar
kul-aba₄{ki} kur me gal-gal-la-ka nam-en-na tum₂-ma-ar
en-me-er-kar₂ dumu {d}utu-ra
inim-bi eš₃ e₂-an-na-ka inim dug₃ ga-mu-na-ab-dug₄
ŋi₆-par₄ {ŋiš}meš₃ gibil-gin₇ gurun il₂-la-na
lugal-ŋu₁₀ en kul-aba₄{ki}ra šu-a ga-mu-na-ab-gi₄
ur₅-gin₇ hu-mu-na-ab-be₂-a-ka
en aratta{ki}ke₄ kiŋ₂-gi₄-a-ar
im šu-rin-na-ni šu ba-ši-in-ti
en aratta{ki}ke₄ im-ma igi i-ni-in-bar
inim dug₄-ga gag-am₃ saŋ-ki mi-re₂-da-am₃
en aratta{ki}ke₄ im šu-rin-na-ni igi im-bar-bar-re
ud-ba en men nam-en-na tum₂-ma dumu {d}en-lil₂-la₂-ke₄
{d}iškur an ki-a gu₃ nun-bi di-dam
ud du₇-du₇ ug gal-la ki...nam-mi-ni-in-gub
kur-kur...mu-un-tuku₄-tuku₄-e
hur-saŋ...
ni₂...gaba-na ŋal₂-la-bi
hur-saŋ giri₁₇-zal-la gu₃ mi-ni-in-il₂
aratta{ki} bar ud-bi šag₄ hur-saŋ-ŋa₂-ka
gig ni₂-bi mu₂-a gu₂ ni₂-bi an-ga-mu₂-a
gig ni₂-bi mu₂-a guru₇...ka
en aratta{ki}ra...
kisal aratta{ki}a-ka igi-ni-še₃ i-im-dub
en aratta{ki}ke₄ gig-e igi bi₂-in-du₈
kiŋ₂-gi₄-a igi sag₃-sag₃-a-ni mu-un-ši-ib <unk> <unk> e
en aratta{ki}ke₄ kiŋ₂-gi₄-a-ar gu₃ mu-un-na-de₂-e
mah-bi {d}inana nin kur-kur-ra-ke₄
iri-ni aratta{ki} šu li-bi₂-in-dag unug{ki}e la-ba-an <unk> li-bi₂-in-kal
e₂-za-gin₃-na-ka-ni šu li-bi₂-in-dag eš₃ e₂-an-na-ka la-ba-an <unk> li-bi₂-in-kal
kur me sikil-la-ka šu li-bi₂-in-dag šeg₁₂ kul-aba₄{ki}a-ke₄ la-ba-an <unk> li-bi₂-in-kal
ŋiš-nu₂ še-er-kan₂ dug₄ šu li-bi₂-in-dag ŋiš-nu₂ gi-rin-na la-ba-an <unk> li-bi₂-in-kal
en-ra šu sikil-la-ka-ni šu li-bi₂-in-dag en unug{ki}ga en kul-aba₄{ki}a-ra la-ba-an <unk> li-bi₂-in-kal
aratta{ki} zid-da gab₂-bu-ba
{d}inana nin kur-kur-ra-ke₄
a mah e₃-a-gin₇ mu-un-na-niŋin₂-niŋin₂
lu₂-be₂-ne lu₂-lu₂-ta dar-a
lu₂ {d}dumu-zid-de₃ lu₂-ta e₃-a-me-eš
inim kug {d}inana ki-bi-še₃ ŋar-ŋar-me-eš
ur igi-ŋal₂-la <unk> {d}dumu-zid-da he₂-ši-im-niŋin₂-niŋin₂
ul₄ ŋa₂-nam-ma dumu...
...a-ma-ru-ka gub-ba-me-eš
egir a-ma-ru ba-ur₃-ra-ta
{d}inana nin kur-kur-ra-ke₄
nam gal ki aŋ₂ {d}dumu-zid-da-ke₄
a nam-til₃-la-ka mu-un-ne-sud-sud
gu₂ kalam-ma-ka ŋiš mu-un-ne-en-ŋal₂
ur igi-ŋal₂-la du-a-ni
{tug₂}saŋšu gun₃-a ugu-na i-im-šu₂
{tug₂}piriŋ-piriŋ-ŋa₂ zag mu-ni-in-keše₂
...il₂-la...šu...
...mi-ni-in-dug₄
...nin...ba-an <unk>{di}
...
...{d}inana
en₃-du-ni {d}ama-ušumgal-an-na nitalam-a-na ba-dug₃
ud-bi-ta ŋeštug₂ kug ŋeštug₂...{d}dumu-zid-da-ke₄
šu mu-ni-in-du₇ šir₃...inim mu-ni-in-zu
um-ma kur me sikil-še₃ du-a-ni
ki-sikil ud-da-na til-la-gin₇ im-ma-na-ta-e₃
šembi₂-zid-da igi-na mu-un-gun₃
...babbar-ra zag mu-ni-in-keše₂
...zid-da iti₆-gin₇ mu-un-e₃
...saŋ si ba-ni-in-sa₂
...en-me-er-kar₂ barag-ge₄ mu-un-da-ab-si
...um-mi-in-zi-zi
...im-da-lu-lu aratta{ki}aš u₈-da sila₄-bi
...aratta{ki}aš ud₅-da maš₂-bi
...aratta{ki}aš ab₂-da amar-bi
...im-da-lu-lu aratta{ki}aš eme₅ dur₃{ur₃} kaš₄ gig₂-ga-bi
aratta{ki}a na-an-da-be₂-a
...he₂-em-dub-dub gu₂ he₂-em-ŋar-ŋar
...za-a he₂-ŋal₂-zu
...en aratta{ki}ra u₃-mu-ni-in-ak
...<unk>...
...mu-un-di-ni-ib...e
...mu-un-ta-e₃
...si mu-un-na-ab-sa₂
...
...me-te-aš...ŋal₂
...<unk> i-lu...
...he₂-ŋal₂-zu <unk>...
...{d}en-lil₂-le saŋ-eš mu-ri-in-rig₇...he₂-zu-zu
...kar₂ a-a-ni nu-lam-lam a nu-un-de₂
...kur-kur-ra-ke₄ hu-mu-un-kar₂-re ni₂-ba
eš₂-gar₃ im-ma-an-du₃-a-gin₇
...aratta{ki}a-ke₄
kug-sig₁₇ kug...bal ak-de₃ eš₂-gar₃...
lu₂ gurun kug-sig₁₇ gurun ŋiš gub-bu-de₃
{ŋiš}peš₃ ŋeštin-ba niŋ₂-ta ub₄-ba-gin₇ guru₇ gal-še₃...
{na₄}za-gin₃ duru₅ ur₂-ba mu-un-bur₂-re-ne
{gi}ušub pa-ba mu-un-ta-bal-e-ne
{d}inana nin e₂-an-na-ra
kisal e₂-an-na{ki}ka guru₇-še₃ mu-un-dub-bu-ne
lugal-ŋu₁₀ ŋa₂-nu na ga-e-degₓ(RI) na degₓ(RI)-ŋu₁₀ he₂-e-dab₅
inim ga-ra-ab-dug₄ ŋizzal he₂-e-ak
lu₂...<unk> <unk> kur-kur-ra uŋ₃-e u₃-un-pad₃
...
...i-im-da he₂-em-me-ne
ŋe₂₆-e gu₂-e-ta du-a-ŋu₁₀-ne
nam-lugal-ŋu₁₀ nin mul-mul-e ma-an-šum₂
{d}ŋeštin-an-na...
iri-ba lil₂...
ezen...
ud šu₂-uš...
...

Cuneiform:
<SURFACE>
𒌷𒄞𒍽𒀭𒌨𒉎𒃲𒅍𒊒
...𒆟...
𒃮𒌓𒁕𒆠𒉆...
𒀕𒆠𒆳𒃲𒊮...
𒆥𒋝𒋼𒀕𒃲𒀭𒈾...
𒌓𒊑𒀀𒉆...
𒀕𒆠𒆰𒀕𒆠...
𒊕𒅍𒆷𒉣𒃲𒂊𒉈...
𒃶𒅅𒀀𒄞𒅅
𒅎𒀀𒊺𒄖𒉡𒅅
𒀕𒆠𒆰𒀕𒆠𒀀𒅁𒁕𒀭𒋰
...
𒆳𒉌𒌇𒆠...𒅔𒉡
𒂍𒀭𒈾𒀕𒆠𒂊𒆰𒀕𒆠𒀀𒅗𒆠𒍑𒊓𒀀...𒃴𒀀𒀀𒀭
𒈪𒆦𒆬𒀭𒈹𒆤
𒋞𒆰𒀕𒆠𒆤𒆬𒆠𒅔𒁯𒊏𒁶𒉺𒌓𒁺𒀝𒀀𒀭
...𒉡𒅍𒁄𒉡𒀝𒂊
...𒉆𒂵𒆜𒉡𒀝𒂊
...𒍏𒀭𒈾𒎎𒆸𒍝𒆳𒈾
...𒆳𒁉𒋫𒌨𒁉𒉡𒈬𒌧𒇯𒁺𒉈
...𒂡𒈠𒀀𒉡𒌧𒋗𒉀
...𒉡𒈬𒌧𒂉𒊒
...𒌓...
...
...𒆠𒆬...𒀀𒀀𒀭
...𒄑𒈩𒌓𒁶𒄧𒅍𒆷𒅊𒂵𒀀𒀭
𒀭𒈹𒊏𒂗𒇶𒆠𒆤
𒊕𒃞𒆬𒄀𒂵𒈬𒈾𒉌𒅔𒅅
𒂗𒆰𒀕𒆠𒀀𒁶𒉡𒈬𒈾𒊷
𒇶𒆠𒀊𒂍𒀭𒈾𒈪𒆦𒆠𒆬𒁶
𒆬𒀭𒈹𒊏𒋞𒆰𒀕𒆠𒁶𒉡𒈬𒌧𒈾𒆕
𒌓𒁀𒂗𒊮𒄀𒅆𒊒𒁕𒀭𒈹𒆤
𒆳𒍝𒈽𒋫𒊮𒆬𒄀𒅆𒊒𒁕𒀭𒈹𒆤
𒂗𒈨𒅕𒃸𒌉𒀭𒌓𒆤
𒎐𒀀𒉌𒎏𒅗𒀭𒉌𒋛𒄭𒂵
𒆬𒀭𒈹𒊏𒅇𒄢𒈬𒌧𒈾𒂷𒂷
𒎐𒈬𒇶𒆠𒀕𒆠𒂠
𒆬𒄀𒆬𒌓𒄩𒈠𒀭𒃴𒂊
𒎎𒍝𒆳𒀀𒆸𒋫...
𒋤𒁺𒉘𒎎𒍝𒆳𒀀...
𒀕𒆠𒂵𒆳𒆬...𒆕
𒂍𒀭𒋫...
...𒂍𒀭𒈾𒃶𒂗𒆕
...𒆬𒂵...𒃻𒊏𒍝
𒊮𒁉𒇶𒆠𒄩𒈠𒀭𒃴𒂊
𒂷𒂊𒊮𒁀𒀫𒍝𒆳𒈾𒄘...
𒇶𒆠...𒄘𒄑...
𒉆𒇽𒍇𒇻...
𒎎𒄯𒊕𒂷...𒄩𒈠𒀊𒇯𒁺
𒀊𒃲𒄩𒈠𒆕𒂊𒋼𒀕𒃲𒄩𒈠𒂷𒂷
𒋼𒀕𒃲𒋼𒀕...𒌓𒁺...
𒈨𒈬...𒋛𒄩𒈠𒉌𒅁𒁲𒂊
𒍪𒀊𒆳𒆬𒁶𒄩𒈠𒀊𒊬𒊬
𒉣𒆠𒄯𒊕𒁶𒄩𒈠𒀊𒂖𒂊
𒀊𒍪𒀊𒆬𒆠𒅔𒁯𒊏𒁶𒉺𒌓𒁺𒄩𒈠𒀊𒀝𒂊
𒂷𒂊𒍪𒀊𒋫𒍠𒊩𒅗𒂵𒈬𒉈
𒉣𒆠𒋫𒈨𒁺𒀀𒈬𒉈
𒉆𒂗𒈾𒃞𒀊𒁇𒁶𒅊𒂵𒈬𒉈
𒀕𒆠𒆰𒀕𒆠𒀀𒊕𒃞𒆬𒅅𒆷𒈬𒉈
<unk>𒀊𒃲𒆷𒆤𒈪𒆦𒊏𒄷𒈬𒌧𒁺𒈬
<unk>𒈪𒆦𒊏𒆤𒀊𒃲𒆷𒄷𒈬𒌧𒁺𒈬
...𒅆𒂍𒄭𒄀𒌍𒄷𒈬𒌧𒂊
...𒅆𒄾𒆷𒃶𒅎𒅆𒁇𒁇𒊑
...𒅗𒉌𒀭𒆬𒂵𒎏𒆳𒊏𒅆𒅅
𒅔𒎐𒀭𒂼𒃲𒁔𒀭𒈾𒋆𒍣𒁕𒉌
𒀭𒈹𒎏𒆳𒆳𒊏𒆤
𒂗𒈨𒅕𒃸𒌉𒀭𒌓𒊏𒅗𒈬𒈾𒌤𒂊
𒂗𒈨𒅕𒃸𒂷𒉡𒈾𒂵𒂊𒊑𒈾𒊑𒈬𒃶𒂊𒆪
𒅗𒂵𒊏𒀊𒅗𒄑𒌆𒉿𒎓𒋡𒃶𒅆𒀝
𒆥𒄄𒀀𒅗𒍪𒍠𒊺𒌇𒂟𒋫𒅇𒁀𒂊𒊑𒅆𒊒
𒅗𒃲𒀭𒈹𒃲𒍪𒅗𒈠𒆤𒈨𒀀𒄷𒈬𒈾𒀊𒉐
𒄯𒊕<unk>𒂠𒃶𒉈𒅔𒇯𒁺𒉈
𒄯𒊕<unk>𒋫𒃶𒅎𒈠𒁕𒊏𒇯𒁺𒉈
𒈹𒂞𒆠𒂊𒆳𒀭𒁺𒀭𒆠𒀀𒂠
𒉾𒌉𒁶𒅗𒋗𒄷𒈬𒈾𒀊𒅅
𒄯𒊕𒃲𒃲𒉎𒁀𒇻𒀀
𒅖𒊏𒄷𒈬𒈾𒁕𒆸𒆸𒂊
𒇶𒆠𒀕𒆠𒂠𒄘𒄑𒄩𒈠𒂷𒂷
𒉆𒇽𒍇𒇶𒆠𒆤
𒎎𒄯𒊕𒂷𒆳𒁉𒌝𒋫𒀊𒇯𒁺
𒀊𒃲𒄩𒊏𒆕𒂊𒋼𒀕𒃲𒄩𒊏𒂷𒂷
𒋼𒀕𒃲𒋼𒀕𒀭𒊑𒂊𒉈𒆤𒉺𒌓𒁺𒄩𒊏𒀊𒀝𒂊
𒈨𒍪𒆰𒀕𒆠𒀀𒋛𒄩𒊏𒉌𒌈𒁲𒂊
𒍪𒀊𒆳𒆬𒁶𒄩𒊏𒀊𒊬𒊬
𒉣𒆠𒄯𒊕𒁶𒄩𒊏𒀊𒂖𒂊
𒀊𒍪𒀊𒆬𒆠𒅔𒁯𒊏𒁶𒉺𒌓𒁺𒄩𒊏𒀊𒀝𒂊
𒍝𒂊𒍪𒀊𒋫𒍠𒊩𒅗𒂵𒍪𒉈
𒉣𒆠𒋫𒈨...
𒉆𒂗𒃞𒈾𒀊...
𒀕𒆠𒂊𒆰𒀕𒆠𒀀𒊕𒃞...
<unk>𒀊𒃲𒆷𒆤𒈪𒆦𒊏𒄷𒈬𒂊𒁺𒈬
<unk>𒈪𒆦𒊏𒆤𒀊𒃲𒆷𒄷𒈬𒂊𒁺𒈬
...𒅆𒂍𒄭𒄀𒌍𒃶𒈬𒂊𒂊
𒀭𒌓𒅆𒄾𒆷𒃶𒈬𒂊𒅆𒁇𒁇𒊑
...𒇶𒆠𒆤
...<unk>𒌓𒋙𒍑𒋫...
...<unk>𒌓𒋼𒂗𒂊...
𒆠𒀭𒌉𒍣𒁕𒇇𒈧𒃢𒉌𒇻𒀀
𒀀𒆗𒂵𒀀𒊮𒀭𒌉𒍣𒁕𒅗
𒇻𒆳𒊏𒁶𒄭𒄩𒊏𒉌𒅁𒃻
𒃮𒆬𒂷𒀀𒌓𒁶𒌓𒁺𒉌
𒍣𒉺𒉘𒂷𒃻𒈹𒁉𒃶𒈨𒂗
𒍝𒊏𒂗𒈨𒅕𒃸𒌉𒀭𒌓𒍠𒊩
𒂗𒂊𒅗𒆬𒀭𒈹𒅗𒂠𒊕𒆟𒁀𒅆𒅔𒀝𒁀𒅆𒅔𒃻
𒆥𒄄𒀀𒅗𒍪𒍠𒊺...𒁀𒊏𒀭𒅆𒊒
...𒆥𒄄𒀀𒉌𒅕...
𒅗𒃲𒀭𒈹𒃲𒍪𒅗𒈠𒆤𒈨𒀀𒈬𒈾𒀊𒉐
𒄯𒊕<unk>𒅗𒃶𒉈𒅔𒇯𒁺𒉈𒂗
𒄯𒊕<unk>𒋫𒃶𒅎𒈠𒁕𒊏𒀭𒇯𒁺𒉈𒂗
𒈹𒂞𒆠𒂊...
𒉾𒌉𒁶𒅗𒋗𒄷𒈬𒈾𒀊𒅅
𒄯𒊕𒃲𒃲𒉎𒁀𒇻𒀀
𒅖𒊏𒄷𒈬𒈾𒁕𒆸𒆸𒂊
𒆥𒄄𒀀𒂗𒇶𒆠𒊏𒅇𒈾𒅗𒅇𒈾𒉈𒈭
𒌷𒁉𒆜𒊕𒄷𒁶𒄑𒁉𒋫𒈾𒀭𒈾𒊏𒀊𒊑𒂗
𒄷𒁶𒌑𒆠𒋧𒂵𒍑𒊓𒁉𒀀𒉆𒉈𒅁𒊑𒂗
𒆠𒇴𒅅𒆷𒁶𒈾𒀭𒋛𒅅𒂗
𒌷𒄢𒄢𒇻𒁶𒅖𒉆𒉈𒅁𒄩𒍝𒂗
𒇶𒆠𒀉𒁮𒀭𒂗𒆠𒆤𒉆𒁀𒀭𒋻
𒆠𒉈𒅔𒄢𒆷𒁶𒆠𒉆𒂵𒉈𒅁𒄢𒂗
𒂕𒁉𒀭𒈹𒁀𒅆𒅔𒍣
𒅗...
𒅖...𒅖𒉆𒂵𒉈𒅁𒋢𒋢
𒆬𒄀...𒋢𒇻𒂠𒇻𒂠𒋓𒀀𒁀𒉌𒅔𒀝
𒆬𒈨𒀀𒅖𒁀𒍠𒅇𒁀𒉌𒅔𒍑
𒆬...𒅇𒈬𒌧𒁶𒁶
𒀲𒆳𒆳𒊏𒆤𒁈𒌝𒈪𒅔𒇲𒇲
𒂷𒂊𒂠𒀀𒀭𒀭𒂗𒆤𒌉𒁕𒆠𒂗𒄀𒊏𒆤
𒂗𒀭𒉡𒁶𒄷𒄭𒊮𒆬𒄀𒅆𒊒𒁕
𒆳𒈨𒂖𒆷𒆤𒄩𒈠𒆕𒂊
𒄑𒌆𒁶𒄭𒇷𒄩𒈠𒀊𒀝𒂊
𒀭𒌓𒂍𒉣𒋫𒌓𒁺𒀀𒁶𒋛𒈽𒄩𒈠𒀊𒁯𒁯
𒍠𒂃𒍠𒂃𒁉𒌶𒄩𒈠𒀯𒂊
𒂍𒉣𒂍𒉣𒁀𒂡𒆬𒉆𒊒𒌇𒀀𒁀
𒉆𒊒𒀭𒉡𒁶𒄷𒄭𒁕𒆤𒂊𒉈𒊏𒅗𒈬𒈾𒀊
𒌓𒁀𒈲𒉡𒅅𒀀𒀭𒄈𒉡𒅅𒀀𒀭
𒅗𒉡𒅅𒀀𒀭𒌨𒈤𒉡𒅅𒀀𒀭
𒌨𒂠𒌨𒁇𒊏𒉡𒅅𒀀𒀭
𒉎𒋼𒂷𒋢𒍣𒍣𒄿𒉡𒅅𒀀𒀭
𒇽𒍇𒇻𒃮𒋗𒃻𒉡𒌇
𒌓𒁀𒆳𒋚𒆠𒄩𒈠𒍣𒆠
𒅴𒄩𒁵𒆠𒂗𒄀𒆳𒃲𒈨𒉆𒉣𒈾𒅗
𒆠𒌵𒆳𒈨𒋼𒅅𒆷
𒆳𒈥𒌅𒌑𒊩𒆷𒈿𒀀
𒀭𒆠𒆸𒈾𒌧𒊕𒋧𒂵
𒀭𒂗𒆤𒊏𒅴𒁹𒀀𒀭𒃶𒂗𒈾𒁕𒀊𒅗
𒌓𒁀𒀀𒁕𒂗𒀀𒁕𒉣𒀀𒁕𒈗𒆷
𒀭𒂗𒆠𒀀𒁕𒂗𒀀𒁕𒉣𒀀𒁕𒈗𒆷
𒀀𒁕𒂗𒂊𒀀𒁕𒉣𒂊𒀀𒁕𒈗𒆷
𒀭𒂗𒆠𒂗𒃶𒅅𒆷𒂗𒅗𒂵𒍣𒁕
𒂗𒄑𒌆𒉿𒂵𒅆𒅅𒌧𒈠𒆤
𒈦𒋢𒀭𒊑𒂊𒉈𒆤
𒄑𒌆𒉿𒄀𒅆𒊒𒁕𒂗𒉣𒆠𒂵𒆤
𒅗𒁀𒅴𒉌𒉽𒂗𒈾𒈪𒉌𒅔𒃻𒊏
𒅴𒉆𒇽𒍇𒁹...
𒈫𒄰𒈠𒂠𒂗𒂊𒆥𒄄𒀀𒆳𒂠𒁺𒌫
𒇶𒆠𒀸𒅗𒈬𒈾𒀊𒈭𒂊
𒆥𒄄𒀀𒈪𒅇𒈾𒅗𒅎𒁹𒁶𒀀𒀭𒂷
𒀭𒉈𒃷𒅗𒅎𒂃𒁶𒍣𒂵
𒆥𒄄𒀀𒅗𒈗𒆷𒈾𒆤𒊕𒆟𒁀𒅆𒅔𒀝
𒈪𒅇𒈾𒅗𒀯𒀀𒀭𒅎𒁺
𒀭𒉈𒃷𒅗𒀭𒌓𒀭𒈾𒋫𒈬𒌧𒉈𒁺
𒅗𒃲𒀭𒈹𒄀𒅗𒈝𒈠<unk>𒈨𒀀𒈬𒈾𒀊𒉐
𒄯𒊕<unk>𒂠𒉈𒅔𒇯𒁺𒉈
𒄯𒊕<unk>𒋫𒅎𒈠𒁕𒊏𒀊𒇯𒁺𒉈
𒈹𒂞𒆠𒂊𒆳𒀭𒁺𒀭𒆠𒀀𒂠
𒉾𒌉𒁶𒅗𒋗𒈬𒈾𒀊𒅅
𒄯𒊕𒃲𒃲𒉎𒁀𒇻𒀀
𒅖𒊏𒈬𒈾𒁕𒆸𒆸
𒄯𒊕𒐊𒄯𒊕𒐋𒄯𒊕𒐌𒂊𒅎𒈨𒊑𒁄𒁄
...𒇶𒆠𒀸𒁀𒋼
...𒇶𒆠𒅗𒄊𒄾𒆷𒈪𒉌𒅔𒁺
𒉆𒉪𒅅𒈗𒀀𒈾𒈬𒌧𒍪
𒁔𒊏𒁉𒅗𒊮𒂵𒈾𒉈𒌈𒁉
𒆥𒄄𒀀𒂗𒇶𒆠𒊏𒈬𒈾𒀊𒁄𒂊
𒀀𒀀𒍪𒈗𒈬𒈬𒂊𒅆𒅔𒄄𒅔𒉆
𒂗𒀕𒆠𒂵𒂗𒆰𒀕𒆠𒀀𒆤𒈬𒂊𒅆𒅔𒄄𒉆
𒈗𒍝𒅗𒂵𒉌𒉆𒈬𒈭𒀀𒉌𒉆𒈬
𒈗𒈬𒀀𒈾𒉈𒅔𒅗𒀀𒈾𒉈𒅔𒈭𒀀𒀭
𒈗𒈬𒅇𒌅𒁕𒉌𒋫𒉆𒂗𒈾𒁺𒈠𒃞𒈾
𒂗𒀕𒆠𒂵𒈲𒊕𒆗𒆠𒂗𒄀𒊏𒋾𒆷𒆳𒍥𒁶𒅡𒅡𒊕
𒁰𒈦𒆳𒂦𒁕𒀉𒉣𒅅
𒉦𒍝𒈦𒉀𒆬𒂵𒌢𒋥𒋥𒂊
𒀖𒍣𒁕𒆳𒊮𒂵𒌅𒁕
𒂗𒈨𒅕𒃸𒌉𒀭𒌓𒆤𒈬𒂊𒅆𒅔𒄄𒉆
...𒅗𒂵𒉌𒉆𒈬𒈭𒀀𒉌𒉆𒈬
...𒀀𒈾𒉈𒅔𒅗...𒉈𒅔𒈭𒀀𒀭
𒈗𒈬𒈾𒀊𒁉𒀀
𒌷𒉌𒆜𒊕𒄷𒁶𒄑𒁉𒋫𒈾𒈾𒊏𒀊𒁖𒂊
𒄷𒁶𒌑𒆠𒋧𒂵𒍑𒊓𒁉𒀀𒉆𒉈𒌈𒄷𒈛𒂊
𒆠𒇴𒅅𒆷𒁶𒈾𒀭𒋛𒄀𒂗
𒌷𒄢𒄢𒆷𒁶𒅖...
𒇶𒆠𒀉𒁮𒀭𒂗𒆠𒆤𒉆𒁀𒀭𒋻
𒆠𒉈𒅔𒄢𒆷𒁶𒆠𒉆𒂵𒉈𒅁𒄢𒂗
𒂕𒁉𒀭𒈹𒁀𒅆𒅔𒍣
𒅗𒅎𒈪𒅔𒊏𒅝𒅎𒈪𒅔𒄄
𒅖𒉈𒅔𒋢𒀀𒁶𒅖𒈾𒀭𒂵𒉈𒅁𒋢𒋢𒌧
𒆬𒄀𒅇𒌅𒁕𒁀𒋢𒇻𒂠𒇻𒂠𒋓𒀀𒁀𒉌𒅔𒀝
𒆬𒈨𒀀𒅖𒁀𒍠𒅇𒁀𒉌𒅔𒍑
𒆬𒊕<unk>𒂠𒅇𒈬𒌧𒁶𒁶
𒀲𒆳𒆳𒊏𒆤𒁈𒌝𒈪𒅔𒇲𒇲
𒂷𒂊𒂠𒀀𒀭𒀭𒂗𒆤𒌉𒁕𒆠𒂗𒄀𒊏𒆤
𒂗𒀭𒉡𒁶𒄷𒄭𒂊𒊮𒆬𒄀𒅆𒊒𒁕
𒆳𒈨𒂖𒆷𒆤𒄩𒈠𒆕𒂊
𒄑𒌆𒁶𒄭𒇷𒄩𒈠𒀊𒀝
𒀭𒌓𒂍𒉣𒋫𒌓𒁺𒀀𒁶𒋛𒈽𒄩𒈠𒀊𒁯𒁯
𒍠𒂃𒍠𒂃𒁀𒌶𒄩𒈠𒀯𒂊
𒂍𒉣𒂍𒉣𒁀𒂡𒆬𒉆𒊒𒌇𒀀𒁀
...𒀭𒉡𒁶𒄷𒄭𒆤𒂷𒊏...
𒀀𒈾𒈠𒀊𒁉𒂗𒈾𒁉...
𒀀𒊒𒀀𒅾𒎎𒍝𒆳...
𒀖𒆗𒆷𒂵𒉌𒆳𒈨𒂖𒆷𒅗...
𒅖𒇶𒆠𒅗𒀉...
𒁛𒀖𒍣𒁕𒂵...
𒆰𒀕𒆠𒆳𒈨𒃲𒃲𒆷𒅗𒉆𒉣𒈾𒁺𒈠
𒂗𒈨𒅕𒃸𒌉𒀭𒌓𒊏
𒅗𒁉𒀊𒂍𒀭𒈾𒅗𒅗𒄭𒂵𒈾𒀊𒅗
𒈪𒆦𒄑𒈩𒉋𒁶𒄧𒅍𒆷𒈾
𒈗𒈬𒂗𒆰𒀕𒆠𒊏𒋗𒀀𒂵𒈬𒈾𒀊𒄄
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒈗𒍪𒂗𒆰𒀕𒆠𒀀𒊏𒅇𒈾𒅗𒅇𒈾𒉈𒈭
𒂷𒂊𒈨𒂗𒂗𒋗𒂖𒆷𒁺𒈠
𒄑𒈗𒈤𒀭𒈾𒎏𒀭𒆠𒆤
𒅔𒎐𒈨𒊹𒊏𒆬𒀭𒈹𒆤
𒇶𒆠𒆳𒈨𒂖𒆷𒂠𒄷𒈬𒌧𒁺𒂗
𒆳𒊏𒄑𒅅𒃲𒁶𒅆𒁀𒉈𒅔𒋰𒂗
𒇶𒆠𒀕𒆠𒂠𒄘𒀀𒁶𒉌𒂷𒂷
𒇶𒆠𒀕𒆠𒂠𒄘𒂷𒂷𒉡𒅅𒂊𒉈𒊏𒅗𒈬𒈾𒀊
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒂗𒇶𒆠𒊏𒈬𒈾𒉌𒅁𒄄𒄄
𒎏𒃲𒀭𒈾𒈨𒍽𒀀<unk>𒀀
𒄯𒊕𒆳𒍝𒈽𒅗𒂉𒃻𒊏
𒁈𒆳𒍝𒈽𒅗𒊺𒅕𒅗𒀭𒅗𒂵
𒂗𒈗𒈬𒋚𒀀𒉌𒅎
𒀭𒎏𒂍𒀭𒈾𒅗𒈬𒌧𒁲𒉌𒅁𒆭𒊑𒌍
𒂗𒇶𒆠𒄘𒆠𒂠𒁀𒉌𒅔𒅅
𒋞𒆰𒀕𒆠𒀀𒅗𒄯𒁶𒄷𒈬𒈾𒀊𒁉
𒌓𒁉𒀀𒂗𒂊𒊮𒈬𒌧𒉺𒍣𒈬𒌧𒅕𒅕
𒃮𒊑𒉡𒈬𒁕𒅅𒃮𒊑𒉌𒆥𒆥
𒄊𒉎𒋼𒀀𒈾𒅗𒅆𒈜𒁀𒉈𒅔𒂃𒊒𒃮𒊑𒉌𒅆𒊒𒉈
𒃮𒊑𒅔𒅆𒊒𒅗𒅎𒋫𒀭𒌓𒁺
𒆥𒄄𒀀𒅗𒈠𒃮𒊑𒁉
𒄞𒁶𒅗𒉣𒈬𒌧𒁲𒉌𒅁𒁉
𒆥𒄄𒀀𒈗𒍪𒂗𒆰𒀕𒆠𒀀𒊏𒅇𒈾𒅗𒅇𒈾𒉈𒈭
𒄯𒊕𒃲𒄑𒈩𒀭𒁕𒊬𒀀
𒌫𒁉𒂠𒊓𒆦𒀀𒀭𒉺𒁉𒄑𒁔𒀀𒀭
𒉅𒌢𒁉𒀭𒅎𒂂𒄷𒄷𒌷𒅔𒄷𒈾
𒆟𒁕...𒊹𒅗𒄀𒄃𒁀
𒌢𒄷𒌷𒅔𒄷𒁉𒅇𒁵𒆳𒊏𒆳𒍝𒈽𒁕𒇯𒁺𒁕
𒇶𒆠𒀀𒅆...
𒀀𒁄𒁄𒀀𒀭𒍥𒁾𒁾𒁀𒀀𒀭
𒆳𒊏𒀬𒀀𒊏𒍪𒀀𒅗𒋗𒅅𒆷𒀀𒀭
𒇽𒐊𒉡𒈨𒀀𒇽𒌋𒉡𒈨𒀀
𒀕𒆠𒍣𒂵𒄯𒊕<unk>𒂠𒊕𒀀𒁶𒉌𒂷𒂷
𒈗𒍪𒄑𒆪𒂷𒊕𒄩𒁀𒀭𒋧
𒂷𒂊𒀀𒁕𒎙𒈾𒊕𒂵𒁀𒀭𒋧
𒀀𒁕𒎙𒉡𒌝𒍪𒌨...
𒄞𒉈𒄞𒀉𒅅𒁉...
...𒌝𒍪𒌨...
...𒄞𒀉𒅅𒁉𒌝𒍪
...𒀀𒁕𒎙𒈪𒉌𒅔𒋺𒋺𒀭
...𒃻𒇽𒉡𒋧𒄀
...𒅔𒂵𒈬𒉌𒅔𒋺𒋺𒀭
...𒆥𒄄𒀀𒅗𒈬𒊏𒁉𒂗
...𒌤𒀀𒊭𒊏𒀊𒃴𒂊𒂗<unk>𒀀𒃶𒈬𒂊𒅆𒁳
...𒊊𒋗𒁀𒈿𒀀
𒊮𒁉𒋫𒄞𒅗𒉣𒁲𒁮
𒈪𒆦𒄑𒈩𒉋𒁶𒄧𒅍𒆷𒈾
𒈗𒍪𒂗𒆰𒀕𒆠𒀀𒊏𒋗𒀀𒄄𒈬𒈾𒀊
𒄯𒊕𒌨𒊕𒃴𒋛𒂵𒀀𒀭
𒀭𒄛𒈾𒀭𒌓𒂍𒁉𒂠𒁺𒁶
𒅆𒁉𒋫𒌀𒇲𒇲𒂊𒁶
𒀭𒋀𒆠𒋛𒂦𒈾𒈤𒀀𒁶
𒊕𒆠𒁉𒈨𒉈𒅅𒆷𒁶
𒄑𒁶𒆳𒆳𒊏𒄃𒁀𒁶
𒊕𒈹𒇶𒆠𒆤
𒀭𒆗𒊷𒂵𒆳𒈨𒂖𒆷𒂠
𒌓𒁕𒇶𒆠𒂇𒆬𒀭𒈾𒁶𒋛𒈬𒈾𒀭𒁲
𒂷𒂊𒌓𒁀𒉆𒈤𒈬𒂵𒀭𒍪
𒊺𒁈𒂵𒉆𒈬𒌧𒋛𒋛𒅅𒄀𒈥𒂊𒉆𒈨𒂊
𒊺𒁉𒆳𒆳𒊏𒉆𒅍𒂊
𒂟𒈾𒈬𒌧𒋻𒉆𒈬𒌧𒂷𒂷
𒊺𒊓𒀠𒆓𒂊𒅇𒈬𒉌𒅔𒋛𒋛
𒀲𒁈𒇲𒂊𒌝𒈪𒅔𒇲
𒀲𒁄𒂊𒁕𒁉𒀀𒀀𒁀𒀭𒋧
𒋗𒃻𒌉𒇲𒁉𒆦𒇶𒆠𒅗𒄦𒂠𒈬𒁾𒁉
𒉌𒄀𒂗𒀀𒀭𒁾𒁉𒄦𒀀𒄭𒇷𒁉
𒆳𒆳𒊏𒉈𒃻𒊏𒁉𒀉𒁮𒈨𒋼𒁉
𒂦𒐌𒂊𒊺𒅕𒅗𒀭𒅗𒂵
𒎏𒌨𒊕𒀞𒀀𒁺𒈠
𒀭𒈹𒌨𒊕𒀞𒅖𒊏𒆤𒊕𒆠𒂊𒉈𒁲𒀭𒈹𒁲𒁮
𒉌𒄀𒂗𒇶𒆠𒌨𒇽𒇥𒊬𒁶𒋗𒋫𒅎𒋫𒊑
𒂷𒂊𒌓𒁀𒊭𒁀𒈾𒃵𒂊𒉈𒂗
𒂊𒉈𒉆𒈤𒀀𒉌𒅆𒅎𒈠𒀭𒍪𒍪𒌧
𒌷𒁶𒉆𒌉𒂷𒄘𒅆𒅎𒈠𒂷𒂷𒀭𒂊𒉈𒊏𒅗𒈬𒈾𒀊
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒂗𒇶𒆠𒆤
𒅗𒉌𒁶𒅗𒅗𒈾𒁀𒀭𒋧
𒄢𒁶𒍨𒀀𒈾𒈬𒌧𒄥
𒉏𒅖𒊏𒁶𒌁𒌓𒉌𒇷𒈾𒈬𒌧𒁺
𒋞𒆰𒀕𒆠𒀀𒅗𒄊𒄾𒆷𒈬𒉌𒅔𒁺
𒆦𒈤𒂊𒆦𒄘𒂗𒈾𒅗𒆥𒄄𒀀𒄿𒌈𒁔
𒈗𒀀𒉌𒅕𒂗...
𒅗𒉌𒁶𒋗𒈬𒈾𒀭𒄄
𒄞𒁶𒅗𒈬𒈾𒀭𒋧
𒄞𒊑𒊑𒁶𒄑𒌆𒉿...
𒈗𒂊𒍠𒍣𒁕𒉌<unk>𒅎𒈪𒅔𒆪
𒍠𒆏𒁍𒉌𒅎𒈠𒉌𒅔𒄄
𒉌𒄀𒂗𒇶𒆠𒃌𒋧𒈠𒅎𒈠𒍪𒅎𒈨
𒌓𒅎𒉌𒀭𒌓𒅎𒋫𒌓𒁺𒀀𒊏
𒀭𒌓𒌧𒈠𒅗𒊕𒉈𒅁𒅍
𒈗𒂊𒀀𒇉𒄘𒃼𒀀𒇉𒌓𒄒𒉣𒁉𒁕𒅎𒈠𒁕𒀭𒋰
𒀀𒇉𒌓𒄒𒉣𒈾𒀀𒇉𒄘𒃼𒁕𒅎𒈠𒁕𒀭𒋰
𒁓𒃲𒃲𒀭𒉌𒁀𒁻𒁻𒊌
𒁓𒌉𒌉𒃢𒌑𒋆𒂉𒁶𒍠𒁉𒀀𒅎𒈠𒀭𒍑
𒁓𒄿𒅆𒀭𒈾𒁕𒁉𒀀𒁀𒁻𒊌
𒈗𒂊𒌍𒁕𒆬𒄀𒂵𒆤
𒂗𒈨𒅕𒃸𒌉𒀭𒌓𒆤𒄭𒈬𒌧𒁁𒁁𒁺
𒌓𒁉𒀀𒁾𒄿𒅆𒅎𒈨𒀀𒄀𒆕𒌺𒈾
𒀩𒆬𒄀𒂵𒌓𒄭𒂵𒌅𒁕
𒀭𒀭𒉀𒅊𒂵<unk>𒂖𒊬𒁕
𒀭𒊺𒉀𒎏𒄑𒌆𒉿𒂼𒆷𒆤
𒂍<unk>𒀭<unk>𒆬𒂵𒉌𒅅𒈬𒈾𒀭𒋺
𒂍𒃲𒀭𒈾𒅗𒆭𒊏𒉌𒄑𒌆𒉿𒈬𒌧𒂷𒂷
𒂗𒂊𒂍𒉣𒈤𒀀𒉌𒅅𒁀𒀭𒋺
𒄑𒉌𒀉𒂵𒈤𒀀𒉌𒆠...
𒈗𒂊𒊺𒋫𒊺𒅆𒂠𒊏𒉌𒋗𒁀𒊏𒀭𒁄
𒉽𒉽𒆠𒊹𒊏𒀀...
𒅻𒁉𒌑𒆠𒆗𒄷𒌷𒅔<unk>...
𒊓𒀠𒆓𒂊𒅆𒅎𒈪𒅔𒌉𒌉
𒊺𒄦𒅗𒄿𒉌𒅔𒋛𒅗𒉅𒄷𒂊𒉈𒅔𒈭
𒀲𒁈𒇲𒂊𒌝𒈪𒅔𒇲
𒀲𒁄𒂊𒁕𒁉𒀀𒁀𒀭𒋧
𒈗𒂗𒄑𒌆𒉿𒂼𒆷𒆤
𒂗𒀕𒆠𒂵𒂗𒆰𒀕𒆠𒆤
𒄯𒊏𒀭𒇶𒆠𒆤𒋛𒉈𒅔𒁲
𒉆𒇽𒍇𒊾𒆠𒅔𒁯𒊏𒁶
𒇶𒆠𒀸𒉎𒁀𒈬𒌧𒁻𒁉𒌍
𒂗𒂊𒆥𒄄𒀀𒆳𒂠𒁺𒌫
𒇶𒆠𒀸𒅗𒈬𒈾𒀊𒈭𒂊
𒆥𒄄𒀀𒂗𒇶𒆠𒊏𒅇𒈾𒅗𒅇𒈾𒉈𒈭
𒉺𒂷𒌫𒁉𒈨𒉆𒉣𒈾𒅗
𒉺𒁉𒆰𒀕𒆠𒀀𒀭𒊨𒌍𒉌𒀝
𒉺𒀯𒀯𒆷𒁉𒀊𒂍𒀭𒈾𒆤
𒆬𒀭𒈹𒆤𒉎𒅎𒅆𒅁𒋼𒂗𒋼
𒉺𒌝𒋫𒀭𒅏𒄷𒈬𒌧𒁕𒅅
𒎎𒍝𒄢𒄑𒀸𒎎𒍝𒆳𒄑𒀸𒁶𒋗𒉌𒀀𒄷𒈬𒌧𒅅
𒂗𒇶𒆠𒆤𒅆𒈬𒂠𒄷𒈬𒌧𒁺𒂊𒉈𒊏𒅗𒈬𒈾𒀊
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒇶𒆠𒀸𒁺𒉌
𒅖𒆜𒆷𒄊𒉌𒈬𒌧𒋛𒈬𒌧𒌓𒁺
𒎎𒌉𒌉𒄯𒊕𒂷𒆤𒄗𒄗𒈬𒌧𒁕𒀊𒍝
𒃲𒁔𒂔𒈾𒁀𒆥𒂷𒁶𒃮𒊑𒉡𒈬𒉌𒅔𒌇
𒆥𒄄𒀀𒇶𒆠𒀸𒌝𒈠𒋼𒀀𒊏
𒉆𒇽𒍇𒇶𒆠𒆤
𒀲𒁈𒇲𒂊𒅆𒂍𒁲𒉈𒅎𒈠𒁻𒁻𒄀𒌍
𒆥𒄄𒀀𒆦𒇶𒆠𒅗
𒊺𒄦𒅗𒉈𒅔𒋛𒅗𒉅𒄷𒂊𒉈𒅔𒈭
𒅎𒀀𒀭𒈾𒌓𒅅𒆷𒁶
𒇶𒆠𒃶𒅅𒆷𒉌𒆕
𒀭𒂉𒁉𒀀𒁀𒁕𒀊𒄄𒀀𒁶
𒇶𒆠𒊮𒃻𒊏𒉌...
𒉆𒇽𒍇...
𒉽𒉽𒀀𒋛𒂵𒈾𒀀𒊮...
𒂕𒁀𒁺𒃮𒊮𒌓...
...<unk><unk>𒋺𒁀...
...
...<unk>...
...𒇶𒆠𒄑𒌆𒉿...
𒇶𒆠𒀸𒅗𒈬𒌧𒁔
𒄯𒁕𒇶𒆠𒀀𒋗𒋫...
𒂗𒀕𒆠𒂵𒊏𒋗𒉌...
𒈨𒂗𒉈𒋤𒂵...
𒂗𒆰𒀕𒆠𒀀𒊏𒎎𒍝𒄢...𒂵𒈬𒈾𒂉𒊒𒉈𒂗𒉈𒂗
𒀊𒁀𒀊𒁀𒅗𒍪𒉈
𒋗𒌨𒀀𒉈𒅁𒊑𒌍𒍠𒂍𒋞𒂊...
𒂗𒊏𒂍𒂖𒁉...
...<unk>𒉺𒉌<unk>𒊮...
...
...𒌉...𒈬𒂊𒅆𒅔𒄄𒅔𒉆
𒈗𒍪𒅗𒂵𒉌𒉆𒈬...
𒈗𒈬𒀀𒈾𒉈𒅔𒅗𒀀𒈾...
𒉺𒂷𒌫𒁉𒈨𒉆𒉣𒈾𒅗
𒉺𒁉𒆰𒀕𒆠𒀀𒀭𒊨𒌍𒉌𒀝
𒉺...𒀊𒂍𒀭𒈾𒆤
𒆬𒀭𒈹𒆤𒉎𒅎𒅆𒅁𒋼𒂗𒋼
𒉺𒌝𒋫𒀭𒅏𒄷𒈬𒌧𒁕𒅅
𒎎𒍝𒄢𒄑𒀸𒎎𒍝𒆳𒄑𒀸𒁶𒋗𒉌𒀀𒄷𒈬𒌧𒅅
𒂗𒇶𒆠𒆤𒅆𒈬𒂠𒄷𒈬𒌧𒁺𒂷𒀀𒊏𒄩𒈠𒀭𒅗
𒄯𒁶𒄷𒈬𒈾𒀊𒁉𒀀𒅗
𒉆𒁉𒂠𒃟𒀀<unk>𒁀𒀭𒆭𒊮𒅗𒋰𒁀𒁀𒀭𒈿
𒌓𒅎𒉌𒅗𒅎𒊹𒊹
𒅗𒅗𒂠𒉡𒃻𒊏𒅎𒈨
𒅗𒈠𒊺𒀲𒅥𒀀𒁶𒄊𒈪𒉌𒅁𒆸𒆸𒂊
𒉌𒉈𒂠𒇽𒇽𒅇𒊏𒀀𒈾𒈾𒀭𒅗
𒇽𒇽𒊏𒀸𒀀𒈾𒈾𒀭𒈭
𒇽𒇽𒊏𒅔𒈾𒀊𒁉𒀀𒄯𒃶𒂗𒈾𒉆𒈠𒀀𒀭
𒆥𒄄𒀀𒈗𒍪𒂗𒆰𒀕𒆠𒊏...𒅇𒈾𒉈𒈭
𒉺𒄑𒉆𒈨𒈬𒄑𒈾𒀭𒄷𒈿𒄷𒈿
...𒋗𒈾𒌝𒈠𒉌𒅔𒃻𒅆𒌝𒅆𒁇𒁇
𒄑𒄟𒉆𒈨𒄑𒋆𒍼𒉆𒈨
𒄑𒂞𒉆𒈨𒄑𒋗𒌫𒈨𒉆𒈨
𒄑𒄩𒋗𒌫...𒉆𒈨
𒄑𒆗𒉆𒈨...
𒄑𒄟𒉆𒈨𒄑𒋆𒍼𒉆𒈨
𒄑𒄩𒋗𒌫𒉆𒈨𒄑𒊷𒉆𒈨
𒄑𒂞𒉆𒈨𒄑𒍝𒁀𒈝𒉆𒈨
𒄑𒋗𒌫𒈨𒉆𒈨...
𒄑𒍂𒇴𒄑𒇀𒊏𒉆𒈨
𒄑<unk>𒁕𒄑𒋢𒉮𒈾𒉆𒈨
𒆬𒄀𒉆𒈨𒍏𒉆𒈨
𒆬𒈨𒀀𒍣𒆬𒌓𒉆𒈨
𒎎𒍝𒄢𒉆𒈨𒎎𒍝𒆳𒉆𒈨
𒉺𒌝𒋫𒀭𒅏𒄷𒈬𒌧𒁕𒅅
𒎎𒍝𒄢𒄑𒀸𒎎𒍝𒆳𒄑𒀸𒁶𒋗𒉌𒀀𒄷𒈬𒌧𒅅
𒂗𒆰𒀕𒆠𒀀𒆤𒅆𒈬𒂠𒄷𒈬𒌧𒁺𒂊𒉈𒊏𒅗𒈬𒈾𒀊
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒀲𒀴𒃡𒋛𒇀𒋻𒁺𒁶𒅗𒋛𒅋𒆷𒈬𒌧𒁺
𒀲𒂔𒈾𒁇𒁽𒈠𒁽𒁲𒁶𒌋𒊊𒉌𒋳𒋳𒄀
𒅗𒉌𒅎𒀀𒉈𒅁𒍣𒍣𒍣
𒇻𒋠𒋤𒇻𒊨𒁀𒌌𒌌𒁶𒄭𒍑𒀸𒈬𒌧𒆪
𒋞𒆰𒀕𒆠𒀀𒅗𒄊𒄾𒈪𒉌𒅔𒁺
𒈗𒀀𒉌𒂗𒆰𒀕𒆠𒀀𒊏
𒅗𒅗𒈠𒈬𒈾𒊏𒋛𒋛
𒂗𒈨𒅕𒃸𒊏𒀭𒂗𒆠𒆤𒄑𒌆𒉿𒈬𒈾𒀭𒋧
𒂗𒂊𒅆𒁾...𒀉𒁀𒁕𒀭𒉘
𒂍𒉌...
𒈗𒂊𒈰...𒋗𒁀𒊏𒀭𒋾
𒈬𒌧𒌋𒌆𒁶𒋗...𒅆𒉈𒅔𒂷𒂷
𒎎𒈾<unk><unk>𒋆𒁶𒅗...
𒄀𒋢𒅆𒈠𒅗𒉌𒁶𒈬𒉌𒅔𒌤
𒌓𒋫𒄑𒈪𒂠𒀀𒀭𒌓𒁺𒂊
𒄑𒈪𒋫𒌓𒂠𒀀𒀭𒌓𒁺𒂊
𒈬𒐊𒀀𒀭𒈬𒌋𒀀𒀭...
𒄀𒋢𒅆𒈠𒂆𒁶𒉈𒅔𒄤
𒂗𒂊𒅆𒄾𒆷𒅎𒅆𒅔𒁇
𒉌𒇷𒉌𒉌𒆳𒍝𒈽𒀀𒅗𒉺𒂵𒄿𒉌𒅔𒌤
𒂗𒂊𒆥𒄄𒀀𒆳𒂠𒁺𒌫
𒉺𒋗𒈾𒈬𒌧𒈾𒂷𒂷
𒆥𒄄𒀀𒇶𒆠𒀸𒁺𒀀𒉌
<unk>𒄷𒁶𒄯𒊕𒂷𒉏𒁶𒅖𒆸𒆸𒀀
<unk>𒄩𒁶𒆳...𒇶𒆠𒀸𒁀𒋼
𒆦𒇶𒆠𒅗𒄊𒄾𒆷𒈪𒉌𒅔𒁺
𒉺<unk><unk><unk>𒈬𒌧𒁺
𒋗𒆥𒋛𒉈𒅔𒁲𒀀𒆥𒉈𒅁𒀝𒂊
𒂗𒇶𒆠𒆤𒉺𒋫𒅆𒋰𒁀
𒃟𒅗𒆠𒆪𒆬𒂵𒉌𒀀𒉎𒅎𒃸𒃸𒅗
𒂗𒂊𒊮𒌓𒀀𒉌𒅕𒅗𒈬𒈾𒌤𒂊
𒇶𒆠𒇇...𒃶𒅎𒆜𒁉...𒆠𒁄𒃶𒅎
𒈤𒇶𒆠𒆬𒀭𒈹𒆤
𒂗𒆰𒀕𒆠𒊏𒈬𒈾𒀭𒋧𒈠𒋫
𒇽𒆥𒄄𒀀𒈬𒌧𒄄𒀀𒉌
𒀭𒌓𒌓𒁺𒉈𒅗𒂂𒉺𒌓𒁺𒉈
𒀀𒁕𒀠𒆬𒀭𒈹𒆤𒅆𒈨𒅆𒃸𒃸
𒇶𒆠𒀀𒈜𒂊𒈨𒀀𒃶𒂗𒉈𒁳𒂊
𒀠𒈨𒁕𒀸𒋗𒀠𒋳𒋳𒄿𒀀
𒈨𒂗𒉈𒋤𒂵𒈜𒆷𒁉𒂠
𒂗𒆰𒀕𒆠𒊏𒎎𒍝𒄢𒈜𒆷𒈨𒀀𒈬𒈾𒂉𒊒𒉈𒂗𒉈𒂗
𒂗𒇶𒆠𒆤𒆥𒄄𒀀𒅈
𒅗𒈠𒁾𒈤𒁶𒋗𒈬𒈾𒀭𒋧
𒆥𒄄𒀀𒈗𒍪𒂗𒆰𒀕𒆠𒀀𒊏𒅇𒈾𒅗𒅇𒈾𒉈𒈭
𒌨𒈾𒀭𒈪𒄀𒌨𒈾𒀭𒌓𒊑
𒌨𒈾𒀭𒋜𒂊𒌨𒈾𒀭𒁱𒂊
𒌨𒈾𒀭𒅊𒅊𒄀𒌨𒈾𒀭𒁯𒁯𒄘𒌨𒄷𒈬𒊏𒀊𒋧𒈬
𒌨𒈬𒌨𒊏𒉌𒀀𒁕𒎙𒃶𒅎𒁕𒂊
𒀉𒅅𒃶𒍪𒂊𒉈𒊏𒅗𒈬𒈾𒀊
𒄯𒁶𒄷𒈬𒈾𒀊𒁉𒀀𒅗
𒆥𒄄𒀀𒌑𒈝𒀀𒇴𒈬𒌧𒁺
𒋞𒆰𒀕𒆠𒆤𒂕𒋧𒂵𒁶𒅗𒈬𒌧𒄄
𒍚𒁶𒅗𒃮𒆳𒊏𒅗𒅆𒈪𒉌𒅁𒅍𒅍𒄿
𒂇𒈤𒄉𒄉𒋫𒍣𒂵𒁶𒂍𒈨<unk>𒈬𒌧𒋫𒇲𒇲
...𒊕𒈪𒉌𒅔𒅍
...𒇶𒆠𒀀𒆤...
𒆠𒆪𒀀𒉌𒋫𒀀𒈤...
𒆥𒄄𒀀𒂗𒇶𒆠𒊏𒅇𒈾𒅗𒅇𒈾𒉈𒈭
𒌆𒈾𒀭𒈪𒄀𒌆𒈾𒀭𒌓𒊑
𒌆𒈾𒀭𒋜𒂊𒌆𒈾𒀭𒁱𒂊
𒌆𒈾𒀭𒅊𒅊𒄀𒌆𒈾𒀭𒁯𒁯𒄘𒌆𒂵𒈬𒈾𒀊𒋧
𒌨𒈬𒄘𒁕𒅅𒀭𒂗𒆤𒇲𒌨𒋗𒂵𒈬𒈾𒋺
𒌨𒈬𒌨𒊏𒉌𒀀𒁕𒎙𒃶𒅎𒁲𒂊
𒀉𒅅𒃶𒍪𒍪𒂊𒉈𒊏𒅗𒈬𒈾𒀊
𒈫𒄰𒈠𒂠𒅇𒈾𒅗𒅇𒈾𒉈𒈭
𒇷𒋗𒃻𒌉𒇲𒂠𒈜𒁕<unk>𒀀𒃶𒉌𒅁𒁳𒂊
𒌷𒈾𒇻𒁶𒅆𒉌𒄷𒈬𒌧𒁻𒌒
𒂊𒉈𒉺𒇻𒁉𒁶𒂕𒁉𒃶𒅎𒍑𒂊
𒁺𒀀𒉌𒆳𒆬𒎎𒍝𒆳𒈾
𒄀𒃻𒁾𒁀𒁶𒄘𒄷𒈬𒈾𒀊𒃻
𒆬𒄀𒆬𒌓𒋤𒁺𒉘𒁉
𒀭𒈹𒎏𒂍𒀭𒈾𒊏
𒆦...𒄦𒂠𒄷𒈬𒌧𒁾𒁾𒁍
...𒅇𒈾𒅗𒅇𒈾𒉈𒈭
𒌷𒉌𒆜𒊕𒄷𒁶𒄑𒁉𒋫𒈾𒀭𒋻𒋫𒋫𒀭
...𒈾𒀭𒂀𒁉𒂗
...𒈾𒀭𒋛𒅅𒂗
...𒆤𒂊𒉆𒈪𒉌𒅔𒁳𒁉𒂗
𒁺𒀀𒉌𒎎𒄯𒊕𒂷𒋗𒅇𒈬𒉌𒅔𒋾
𒀊𒃲𒉣𒆠𒍪𒀊𒂍𒉣𒄩𒈠𒆕𒂊
𒀀𒊩𒁇𒁉𒅎𒋙𒊏𒆤𒋗...
𒄑𒈪𒁉...
𒅗𒅗𒂵𒉌...
𒅆𒁾𒀀𒉌...𒅗𒈬𒈾𒀊
𒌓𒁀𒂗...
...𒁈𒂵𒂉𒃻𒊏𒆰𒉣𒈾𒆤𒉈
...𒁹𒀀𒊬𒀀
𒅗𒂵𒉌...𒊮𒁉𒋢𒋢𒀀𒀀𒀭
𒆥𒄄𒀀𒅗𒉌𒂂𒋗𒉡𒈬𒌧𒁕𒀭𒄄𒄄
𒁇𒆥𒄄𒀀𒅗𒉌𒂂𒋗𒉡𒈬𒌧𒁕𒀭𒄄𒄄𒁕𒅗
𒂗𒆰𒀕𒆠𒀀𒆤𒅎𒂊𒋗𒉈𒅔𒊏𒅗𒁾𒁶𒉈𒅔𒁺
𒌓𒁉𒋫𒅗𒅎𒈠𒁺𒁍𒉡𒌒𒋫𒅅𒆷
𒉌𒉈𒂠𒀭𒌓𒌓𒉈𒀀𒄯𒃶𒂗𒈾𒉆𒈠𒀀𒀭
𒂗𒆰𒀕𒆠𒀀𒆤𒅗...𒉈𒅔𒁺𒄯...
𒆥𒄄𒀀𒄷𒁶𒀉𒂀𒉌𒀝𒂊
𒌨𒁇𒊏𒈧𒂊𒍑𒊓𒁶𒍀𒍑𒉌𒁔𒁔𒊑
𒄯𒊕𒐊𒄯𒊕𒐋𒄯𒊕𒐌𒂊𒅎𒈨𒊑𒁄𒁄
𒅆𒈬𒌧𒅍𒇶𒆠𒀸𒁀𒋼
𒆦𒇶𒆠𒅗𒄊𒄾𒆷𒈪𒉌𒅔𒁺
𒉆𒉪𒅅𒈗𒀀𒈾𒈬𒌧𒍪
𒁔𒊏𒁉𒅗𒊮𒂵𒈾𒉈𒌈𒁉
𒆥𒄄𒀀𒂗𒇶𒆠𒊏𒈬𒈾𒀊𒁄𒂊
𒀀𒀀𒍪...𒈬𒂊𒅆𒅔𒄄𒅔𒉆
𒂗𒀕𒆠𒂵𒂗𒆰𒀕𒆠𒀀𒆤...
𒈗𒍪...𒉆𒈬𒈭𒀀𒉌𒉆𒈬
𒈗𒈬...𒀀𒈾𒉈𒅔𒈭𒀀𒀭
𒈗𒈬...𒃲𒌉𒀭𒂗𒆤𒇲𒆤
𒄑𒁉...𒊬𒀀
...𒍑𒊓𒀀𒀭
...𒁺𒁀𒁉
𒉆𒂗𒉆𒈗𒆷𒉺𒌓𒁺𒀝𒀀
𒂗𒈨𒅕𒃸𒌉𒀭𒌓𒆤𒅎𒈠𒀭𒋧
𒂗𒇶𒆠𒆤𒅎𒅆𒅇𒉌𒁇𒊮𒅗𒈠𒅇𒉈𒍪
𒀀𒈾𒈠𒀊𒁉𒂗𒈾𒁉𒅇𒈬𒂊𒅗
𒀀𒊒𒀀𒅾𒎎𒍝𒆳𒆟𒁕𒅈
𒀖𒆗𒆷𒂵𒉌𒆳𒈨𒂖𒆷𒅗𒌅𒁕𒅈
𒅖𒇶𒆠𒅗𒀉𒌓𒁺𒀀𒅈
𒁛𒀖𒍣𒁕𒅗𒂵𒅥𒀀𒅈
𒆰𒀕𒆠𒆳𒈨𒃲𒃲𒆷𒅗𒉆𒂗𒈾𒁺𒈠𒅈
𒂗𒈨𒅕𒃸𒌉𒀭𒌓𒊏
𒅗𒁉𒀊𒂍𒀭𒈾𒅗𒅗𒄭𒂵𒈬𒈾𒀊𒅗
𒈪𒆦𒄑𒈩𒉋𒁶𒄧𒅍𒆷𒈾
𒈗𒈬𒂗𒆰𒀕𒆠𒊏𒋗𒀀𒂵𒈬𒈾𒀊𒄄
𒄯𒁶𒄷𒈬𒈾𒀊𒁉𒀀𒅗
𒂗𒇶𒆠𒆤𒆥𒄄𒀀𒅈
𒅎𒋗𒆸𒈾𒉌𒋗𒁀𒅆𒅔𒋾
𒂗𒇶𒆠𒆤𒅎𒈠𒅆𒄿𒉌𒅔𒁇
𒅗𒅗𒂵𒆕𒀀𒀭𒊕𒆠𒈪𒌷𒁕𒀀𒀭
𒂗𒇶𒆠𒆤𒅎𒋗𒆸𒈾𒉌𒅆𒅎𒁇𒁇𒊑
𒌓𒁀𒂗𒃞𒉆𒂗𒈾𒁺𒈠𒌉𒀭𒂗𒆤𒇲𒆤
𒀭𒅎𒀭𒆠𒀀𒅗𒉣𒁉𒁲𒁮
𒌓𒌌𒌌𒊌𒃲𒆷𒆠...𒉆𒈪𒉌𒅔𒁺
𒆳𒆳...𒈬𒌧𒇧𒇧𒂊
𒄯𒊕...
𒉎...𒃮𒈾𒅅𒆷𒁉
𒄯𒊕𒅗𒉌𒆷𒅗𒈪𒉌𒅔𒅍
𒇶𒆠𒁇𒌓𒁉𒊮𒄯𒊕𒂷𒅗
𒍼𒉎𒁉𒊬𒀀𒄘𒉎𒁉𒀭𒂵𒊬𒀀
𒍼𒉎𒁉𒊬𒀀𒄦...𒅗
𒂗𒇶𒆠𒊏...
𒆦𒇶𒆠𒀀𒅗𒅆𒉌𒂠𒄿𒅎𒁾
𒂗𒇶𒆠𒆤𒍼𒂊𒅆𒉈𒅔𒂃
𒆥𒄄𒀀𒅆𒉺𒉺𒀀𒉌𒈬𒌧𒅆𒅁<unk><unk>𒂊
𒂗𒇶𒆠𒆤𒆥𒄄𒀀𒅈𒅗𒈬𒌧𒈾𒌤𒂊
𒈤𒁉𒀭𒈹𒎏𒆳𒆳𒊏𒆤
𒌷𒉌𒇶𒆠𒋗𒇷𒉈𒅔𒁖𒀕𒆠𒂊𒆷𒁀𒀭<unk>𒇷𒉈𒅔𒆗
𒂍𒍝𒆳𒈾𒅗𒉌𒋗𒇷𒉈𒅔𒁖𒀊𒂍𒀭𒈾𒅗𒆷𒁀𒀭<unk>𒇷𒉈𒅔𒆗
𒆳𒈨𒂖𒆷𒅗𒋗𒇷𒉈𒅔𒁖𒋞𒆰𒀕𒆠𒀀𒆤𒆷𒁀𒀭<unk>𒇷𒉈𒅔𒆗
𒄑𒈿𒊺𒅕𒃷𒅗𒋗𒇷𒉈𒅔𒁖𒄑𒈿𒄀𒆸𒈾𒆷𒁀𒀭<unk>𒇷𒉈𒅔𒆗
𒂗𒊏𒋗𒂖𒆷𒅗𒉌𒋗𒇷𒉈𒅔𒁖𒂗𒀕𒆠𒂵𒂗𒆰𒀕𒆠𒀀𒊏𒆷𒁀𒀭<unk>𒇷𒉈𒅔𒆗
𒇶𒆠𒍣𒁕𒆏𒁍𒁀
𒀭𒈹𒎏𒆳𒆳𒊏𒆤
𒀀𒈤𒌓𒁺𒀀𒁶𒈬𒌧𒈾𒆸𒆸
𒇽𒁉𒉈𒇽𒇽𒋫𒁯𒀀
𒇽𒀭𒌉𒍣𒉈𒇽𒋫𒌓𒁺𒀀𒈨𒌍
𒅗𒆬𒀭𒈹𒆠𒁉𒂠𒃻𒃻𒈨𒌍
𒌨𒅆𒅅𒆷<unk>𒀭𒌉𒍣𒁕𒃶𒅆𒅎𒆸𒆸
𒄉𒂷𒉆𒈠𒌉...
...𒀀𒈠𒊒𒅗𒁺𒁀𒈨𒌍
𒂕𒀀𒈠𒊒𒁀𒃡𒊏𒋫
𒀭𒈹𒎏𒆳𒆳𒊏𒆤
𒉆𒃲𒆠𒉘𒀭𒌉𒍣𒁕𒆤
𒀀𒉆𒋾𒆷𒅗𒈬𒌧𒉈𒋤𒋤
𒄘𒌧𒈠𒅗𒄑𒈬𒌧𒉈𒂗𒅅
𒌨𒅆𒅅𒆷𒁺𒀀𒉌
𒌆𒌋𒊕𒁯𒀀𒌋𒅗𒈾𒄿𒅎𒋙
𒌆𒊊𒊊𒂷𒍠𒈬𒉌𒅔𒆟
...𒅍𒆷...𒋗...
...𒈪𒉌𒅔𒅗
...𒎏...𒁀𒀭<unk>𒁲
...
...𒀭𒈹
𒇷𒁺𒉌𒀭𒂼𒃲𒁔𒀭𒈾𒊩𒍑𒁮𒀀𒈾𒁀𒄭
𒌓𒁉𒋫𒄑𒌆𒉿𒆬𒄑𒌆𒉿...𒀭𒌉𒍣𒁕𒆤
𒋗𒈬𒉌𒅔𒌌𒂡...𒅗𒈬𒉌𒅔𒍪
𒌝𒈠𒆳𒈨𒂖𒂠𒁺𒀀𒉌
𒆠𒂖𒌓𒁕𒈾𒌀𒆷𒁶𒅎𒈠𒈾𒋫𒌓𒁺
𒋆𒍣𒁕𒅆𒈾𒈬𒌧𒁯
...𒌓𒊏𒍠𒈬𒉌𒅔𒆟
...𒍣𒁕𒌓𒀭𒋀𒆠𒁶𒈬𒌧𒌓𒁺
...𒊕𒋛𒁀𒉌𒅔𒁲
...𒂗𒈨𒅕𒃸𒁈𒄄𒈬𒌧𒁕𒀊𒋛
...𒌝𒈪𒅔𒍣𒍣
...𒅎𒁕𒇻𒇻𒇶𒆠𒀸𒇇𒁕𒃢𒁉
...𒇶𒆠𒀸𒍚𒁕𒈧𒁉
...𒇶𒆠𒀸𒀖𒁕𒀫𒁉
...𒅎𒁕𒇻𒇻𒇶𒆠𒀸𒊩𒄸𒀲𒀴𒃡𒁽𒈪𒂵𒁉
𒇶𒆠𒀀𒈾𒀭𒁕𒁉𒀀
...𒃶𒅎𒁾𒁾𒄘𒃶𒅎𒃻𒃻
...𒍝𒀀𒃶𒅅𒍪
...𒂗𒇶𒆠𒊏𒅇𒈬𒉌𒅔𒀝
...<unk>...
...𒈬𒌧𒁲𒉌𒅁...𒂊
...𒈬𒌧𒋫𒌓𒁺
...𒋛𒈬𒌧𒈾𒀊𒁲
...
...𒈨𒋼𒀸...𒅅
...<unk>𒄿𒇻...
...𒃶𒅅𒍪<unk>...
...𒀭𒂗𒆤𒇷𒊕𒌍𒈬𒊑𒅔𒉺𒄸𒁺...𒃶𒍪𒍪
...𒃸𒀀𒀀𒉌𒉡𒇴𒇴𒀀𒉡𒌧𒌤
...𒆳𒆳𒊏𒆤𒄷𒈬𒌧𒃸𒊑𒉎𒁀
𒂠𒃼𒅎𒈠𒀭𒆕𒀀𒁶
...𒇶𒆠𒀀𒆤
𒆬𒄀𒆬...𒁄𒀝𒉈𒂠𒃼...
𒇽𒄧𒆬𒄀𒄧𒄑𒁺𒁍𒉈
𒄑𒈠𒃾𒁀𒃻𒋫𒇥𒁀𒁶𒄦𒃲𒂠...
𒎎𒍝𒆳𒀀𒌫𒁀𒈬𒌧𒁔𒊑𒉈
𒄀𒋛𒀀𒉺𒁀𒈬𒌧𒋫𒁄𒂊𒉈
𒀭𒈹𒎏𒂍𒀭𒈾𒊏
𒆦𒂍𒀭𒈾𒆠𒅗𒄦𒂠𒈬𒌧𒁾𒁍𒉈
𒈗𒈬𒂷𒉡𒈾𒂵𒂊𒊑𒈾𒊑𒈬𒃶𒂊𒆪
𒅗𒂵𒊏𒀊𒅗𒄑𒌆𒉿𒎓𒋡𒃶𒂊𒀝
𒇽...<unk><unk>𒆳𒆳𒊏𒌧𒂊𒅇𒌧𒅆𒊒
...
...𒄿𒅎𒁕𒃶𒅎𒈨𒉈
𒂷𒂊𒄘𒂊𒋫𒁺𒀀𒈬𒉈
𒉆𒈗𒈬𒎏𒀯𒀯𒂊𒈠𒀭𒋧
𒀭𒃾𒀭𒈾...
𒌷𒁀𒆤...
𒂡...
𒌓𒋙𒍑...
...